
SIRIA:

ÎNTRE DEZASTRU UMANITAR ŞI DREPTUL DE VETO ÎN CONSILIUL DE SECURITATE
„Cînd va lua sfîrşit măcelul din Siria?” se întreabă cotidianul La République des Pyrénées. „Vom eşua din nou, va da greş ONU ca pe vremea când Liga Naţiunilor asista pasivă la fărădelegile comise în ajunul izbucnirii celui de-al doilea război mondial? Asistăm cu braţele încrucişate doar din pricina vetoului Rusiei şi Chinei? Ce mai aşteptăm? Zeci de mii de morţi?”
Răspunsul îl dă, într-o notă raţională, Frankfurter Allgemeine Zeitung: 

„Este îndoielnic că o intervenţie din exterior, fie şi una a Ligii Arabe unde suniţii au ultimul cuvânt, ar putea schimba disperata situaţie din Siria.”

Preşedintele Siriei, Bashar al-Assad, a avertizat puterile occidentale să nu încerce să intervină în conflictul intern.

Ideea unei posibile intervenţii internaţionale în Siria fusese afirmată de către Chuck Hagel, copreşedinte al Intelligence Advisory Board al preşedintelui american, Barack Obama şi preşedinte al Consiliului Atlantic.

„Dacă lucrurile continuă cum sunt acum în Siria, mai mulţi civili sirieni sunt ucişi şi Assad rămâne la putere, atunci este posibil să existe o intervenţie internaţională”
 a spus Chuck Hagel. A mai precizat că guvernul Assad va fi răsturnat în cele din urmă. „Nu poate menţine capacitatea de a guverna ţara în condiţiile în care i s-au impus sancţiuni, nu are prieteni sau aliaţi şi ţara erupe. Oamenii săi îl urăsc şi în cele din urmă va pleca, e o situaţie care nu poate continua”. Chuck Hagel a mai detaliat că şi în Siria poate să aibă loc o intervenţie internaţională de genul celei din Libia, unde s-a urmarit protejarea civililor.„Depinde cât de mult durează. Procesele care s-au folosit în Siria au fost de influenţare paşnică a rezultatului sancţiunilor, folosind influenţa diplomatică, economică şi comercială, puterea şi autoritatea pe care o au ţările Ligii Arabe. Poziţiile Ligii Arabe şi Turciei în chestiunea Siriei sunt acum foarte importante. Assad se găseşte, acum, izolat în lume. Assad nu mai are sustţinere nicăieri în lume”.
Chuck Hagel s-a exprimat, încă de la sfârşitul anului trecut, în favoarea acţiunilor premierului turc, Recep Tayyip Erdogan, faţă de Siria, adăugând că ţara sa este importantă pentru SUA şi pentru Siria de după căderea regimului Assad. „Admir curajul şi sinceritatea cu care premierul Erdogan ia poziţie împotriva lui Assad. Este important ce vine după Assad şi - este doar o chestiune de timp - ce fel de guvern ar avea nevoie relaţia Turcia - Siria. Această relaţie cu Turcia va fi foarte importantă pentru viitorul Siriei”
. 

Premierul turc, Recep Tayyip Erdogan, îi ceruse preşedintelui sirian, Bashar al-Assad, să demisioneze, avertizându-l că riscă să aibă soarta altor dictatori care au sfârşit sângeros, precum Nicolae Ceauşescu În cea mai dură ieşire la adresa liderului de la Damasc, Erdogan l-a ridiculizat pe Assad care a jurat să îşi dea viaţa luptând împotriva duşmanilor din ţară, deşi nu a vrut să îşi rişte viaţa pentru a recuceri Înălţimile Golan de la Israel. „Renunţă la putere înainte să se verse mai mult sânge, pentru pacea poporului tău, a regiunii şi a ţării tale” a spus Erdogan, în Parlamentul de la Ankara. „Bashar al-Assad spune că va lupta până la moarte. Să te lupţi cu poporul tau nu este eroism, este laşitate” a continuat premierul turc. „Dacă vrei să vezi pe cineva care a luptat şi a murit, uită-te la Germania nazistă, uită-te la Hitler, uită-te la Mussolini şi Ceauşescu, în România”
 a mai spus Erdogan la adresa lui Assad.

Dacă liderul sirian nu va învăţa din istorie, Erdogan îl invită să se gândească la soarta mai recentă a fostului lider libian, Moammar Gaddafi, care a fost executat de oponenţii săi.„Vorbeşti despre luptă până la moarte. De ce nu ai luptat până la moarte pentru Înălţimile Golan ocupate de Israel?” a întrebat, retoric, Erdogan.

În pofida declaraţiei dure, Erdogan a insistat că Turcia nu are intenţia de a se amesteca în treburile interne ale Siriei, însă a adăugat că turcii „nu pot rămâne indiferenţi” la ce se întâmplă într-o ţară vecină, cu care Turcia are o graniţă de 910 kilometri.

Memento
Când premierul Recep Tayyip Erdogan făcea apel la raţiunea lui Assad, Rapoartele ONU semnalau moartea a peste 3.500 de persoane, în Siria, de la începutul protestelor antiguvernamentale.

Un purtător de cuvânt al Înaltului Comisar ONU pentru Drepturile Omului a dat vina pe „represiunea brutală a protestelor” pentru numărul mare de morţi, obţinut pe baza rapoartelor surselor aflate în Siria (informează BBC).
„Sunt în mod special îngrijorătoare rapoartele referitoare la copiii care au fost torturaţi şi mutilaţi în timpul detenţiei, dar şi cazurile de execuţii rapide, fără proces sau arbitraj, de reţinere arbitrară de către poliţie şi armată sau dispariţiile de persoane” a declarat Claudio Grossman.

Printre abuzurile semnalate de Comitetul Împotriva Torturii sunt atacurile armate împotriva populaţiei civile, uciderea demonstranţilor paşnici şi folosirea fortei excesive, dar şi persecutarea apărătorilor drepturilor omului.Organizaţia „Human Rights Watch” a avertizat că guvernul de la Damasc se face vinovat de crime contra umanităţii în orasul Homs, unde au fost ucise sute de persoane. 
Preşedintele sirian Bashar al-Assad a declarat că nu se simte vinovat pentru brutala represiune din ultimele zece luni din ţara sa şi nu asumă atrocităţile comise de forţele de securitate.

Bashar al-Assad a precizat într-un interviu că nu a dat ordin ca protestatarii pro-democraţie să fie trataţi violent, însă a afirmat că s-au făcut „greşeli”
.
Deşi ONU susţine că, de la începerea protestelor în Siria, peste 4.000 de persoane au fost ucise de forţele de securitate ale regimului de la Damasc, Assad susţine că ONU nu este o instituţie credibilă şi că violenţele aparţin „grupărilor criminale armate”.

„Eu am făcut tot ce am putut pentru a-mi apăra poporul, aşa că nu mă simt vinovat. Te simţi vinovat când se pierd vieţi omeneşti. Dar nu te simţi vinovat când nu omori tu oamenii” a afirmat Bashar al-Assad, subliniind că guvernul său nu ucide oamenii. „Noi nu ne ucidem oamenii (...) nici un guvern din lume nu îşi ucide cetăţenii, cu excepţia nebunilor”. În ceea ce priveşte abuzurile forţelor de securitate, Assad a precizat că nu îi aparţin, nu le-a ordonat să folosească mijloace brutale împotriva protestatarilor. „Nu a existat vreun ordin să omoare sau să fie brutali” a precizat acesta. „Nu îmi aparţin, eu sunt preşedintele, nu deţin ţara, nu sunt forţele mele”.
Pe de altă parte, într-un raport al Human Rights Watch se precizează „Natura sistematică a abuzurilor împotriva civililor din Homs de către forţele guvernamentale siriene, care includ tortura şi omoruri indică faptul că au fost comise crime împotriva umanităţii”
.

Organizaţia a cerut Ligii Arabe să suspende Siria şi să ceară Consiliului de Securitate al ONU să impună un embargo şi alte sancţiuni.

Raportul HRW se bazează pe un număr impresionant de interviuri cu victimele şi martorii evenimentelor din Homs, bastionul opoziţiei din Siria, care cere demisia preşedintelui Bashar Al-Assad. Persoanele reţinute în urma participării la protestele antiguvernamentale sunt torturate. Forţele armate trag în populaţia neînarmată, existând, însă, şi cazuri în care unii militari au venit în ajutorul cetăţemilor, conform HTW.

Misiunea Ligii Arabe - observatori internaţionali în Siria

Într-o primă fază, Siria a refuzat sa accepte doleanţele Ligii Arabe de a permite accesul observatorilor săi pe teritoriul sirian.

În urma sancţiunilor, Siria a semnat, însă, un acord prin care a permis observatorilor internaţionali să monitorizeze punerea în operă a iniţiativei Ligii Arabe de a găsi o soluţie pentru criz siriană. Liga Arabă a cerut Consiliului de Securitate al ONU să adopte planul de pace propus, scopul fiind de a pune capăt conflictului intern care a dus la moartea a mii de persoane. 
Pe de altă parte, în ziua în care Siria a semnat acordul, ţara a fost zguduita de noi violenţe. Observatorul Sirian pentru Drepturile Omului (OSDH) a precizat că peste 60 de dezertori din armată au fost mitraliaţi când încercau sa fugă din baza unde se aflau. Aceeaşi soartă au avut-o zeci de civili.

Înainte de sosirea observatorilor, activiştii Human Rights au acuzat autorităţile de mutarea deţinuţilor în închisori militare, unde observatorii nu au acces. De asemenea, au semnalat mutarea a sute de cadavre din morgile situate în Homs - centrul principal al manifestaţiilor pro-democraţie de la începutul protestelor. Protestatarii cer demisia presedintelui Bashar al-Assad. Armata Liberă Siriană, o mişcare rebelă compusă majoritar din persoane care au dezertat din forţele de securitate, are unităţi în interiorul oraşului.

O conductă care duce la o rafinarie petrolieră din Homs a fost distrusă, iar Consiliul Naţional Sirian - o alianţă de partide opusă lui Assad - a acuzat regimul că se foloseşte de acest incident ca pretext pentru o ofensivă.

"Regimul îşi dechide calea pentru a comite un masacru, pentru a stinge revoluţia în Homs"
 se afirmă într-un comunicat al Consiliului. În Homs trăiesc 1,6 milioane de persoane, de mai multe confesiuni. Autorităţile au „încercat să aprindă conflictul sectar folosind multe metode murdare, care au inclus bombardarea şi arderea moscheilor, torturarea şi uciderea tinerilor, răpirea femeilor şi copiilor” continuă textul.
Forţele de ordine, folosind gaze lacrimogene, au împrăştiat 70.000 de demonstranţi când aceştia au încercat să patrundă în piaţa al-Saa din centrul oraşului Homs
.
Violenţele din Siria au continuat în timpul vizitei observatorilor Ligii Arabe, al căror rol era tocmai acela de a verifica şi, eventual, preveni crimele. Au fost ucişi protestatari şi în Damasc, unde se aflau observatorii arabi. Când observatorii intrau în capitala Siriei, armata a tras asupra unei mulţimi de zeci de mii de oameni care protestau în suburbia Duma.
Prezenţa generalului Mustafa al-Dabi în fruntea misiunii de observatori nu a fost un motiv de optimism pentru protestatari, acesta fiind un personaj controversat, asupra căruia planează suspiciunea de a fi participat la crime împotriva populaţiei, în anii '90, când era şeful serviciului de informaţii al armatei din Sudan. Primele sale comentarii la sosirea în Siria nu au părut defavorabile regimului lui Assad, Mustafa al-Dabi afirmând că nu a vazut „nimic înfricoşător”
 în oraşele cuprinse de proteste. Pe de altă parte, şeful Ligii Arabe, Nabil al-Arabi, a declarat că este nevoie de timp pentru a vedea dacă autorităţile din Siria respectă înţelegerea semnată, prin care s-au angajat să stopeze total violenţele şi să elibereze miile de deţinuţi politici. Misiunea de pace din partea Ligii Arabe a fost programată să ajungă la 200 de membri, care să aibă întâlniri atât cu reprezentanţi ai guvernului, cât şi cu cei ai opoziţiei. 

Forţele siriene de securitate au folosit bombe care împrăştie cuie pentru a dispersa zecile de mii de protestatari care au umplut până la refuz străzile marilor oraşe, cerând demisia preşedintelui Bashar al-Assad. Încurajaţi de prezenţa observatorilor, opozanţii regimului au lansat, prin intermediul Facebook, semnale privind organizarea unor proteste masive în toate oraşele din Siria. 
SUA au apreciat ca prezenta observatorilor internaţionali în Siria le-a oferit protestatarilor şansa de a se exprima public foarte activ, chiar dacă nu a oprit vărsarea de sânge.„Suntem îngrijoraţi întrucât, deşi observatorii sunt pe teren şi joaca un rol important în unele locuri, avem o continuare a violenţelor”
 a precizat un reprezentant al Departamentului de Stat.
Execuţia unui simbol

Basil al Sayid, supranumit „ochiul adevarului” întrucât a documentat în detaliu revoltele siriene, a fost împuşcat mortal de forţele de securitate în Homs, în timp ce filma luptele de stradă.

Înarmat doar cu mult curaj şi o cameră de luat vederi, cetăţeanul-jurnalist Basil al Sayid a făcut cronica asediului oraşului Homs.„Era un tânăr foarte curajos şi dorea să documenteze un anumit punct de vedere al revoluţiei. A ales să fie cameraman deoarece era curajos. În momentul în care ţii în mână o cameră devii ţintă pentru lunetişti”
 a relatat un prieten al acestuia din Homs. 
Ca urmare a faptului că regimul Assad a interzis intrarea jurnaliştilor străini în ţară,  înregistrările video făcute de amatori erau unicele modalităţi de informare a opiniei publice  internaţionale asupra realităţii din Siria. Înregistrările lui Basil al Sayid au reuşit să ajungă în Occident.

În vârstă de 24 de ani, Basil al Sayid a devenit „ochiul adevarului” revoluţiei şi represiunii din Homs. Ultima sa înregistrare arată momentele anterioare uciderii sale, în faţa unui punct de control, de unde forţele de securitate au deschis focul împotriva civililor.

Scenă de coşmar: copil decapitat în faţa mamei

O scenă de coşmar s-a petrecut în oraşul Jisr al Shughur, din nord-vestul Siriei, în timpul unei descinderi a trupelor de securitate. Un soldat al armatei siriene a declarat că superiorul său a luat un bebeluş de şapte luni din sufrageria unei case în care se credea că va fi găsit un rebel. Militarul a întins băieţelul pe podea, a scos un cuţit şi l-a decapitat în faţa mamei sale. Apoi, a atârnat capul copilului deasupra uşii de la intrare, strigând că va ucide la fel şi alţi copii, dacă rebelul nu se va preda. „Acela a fost momentul în care m-am hotărât să dezertez. Voi fi nevoit să trăiesc toată viaţa cu acea amintire. Noi am făcut lucruri pe care nu vreau să mi le amintesc niciodată”
 a declarat Mohammed, în vârstă de 22 de ani - soldatul care a asistat la scenă. 
Soldaţii sirieni au primit ordin să-i pedepsească pe cei care găzduiesc rebeli Forţele loiale preşedintelui Assad au ţintit în mod deliberat copiii, ca presiune psihologică în încercarea de a pune capăt revoltelor. ONU, Amnesty International şi Organizaţia pentru Drepturile Omului şi-au manifestat îngrijorarea faţă de crimele de razboi şi torturarea copiilor.

Tribut de vieţi omeneşti dat de presă

Trei jurnalişti occidentali au fost ucişi în violenţele din Siria, de la 15 martie 2011, când a început revolta populară. 

Reporterul francez Gilles Jacquier a fost primul jurnalist ucis în Siria, la Homs, în cursul unei deplasări autorizate, excepţional, de autorităţile siriene. (AFP).
Regimul preşedintelui Bashar al-Assad a restrâns drastic deplasările jurnaliştilor în Siria, însă unii reporteri patrund, în zonă, clandestin.

Marie Colvin din SUA - al doilea tribut de vieţi omeneşti dat de mass media în Siria - a fost corespondent extern al ziarului Sunday Times şi o veterană a acestei meserii. În 2011, în timp ce transmitea din Sri Lanka şi-a pierdut un ochi - ulterior, apărând public cu o bandă neagră pe orbită.

Alături de Marie Colvin a fost ucis fotoreporterul francez Rémi Ochlik, care fusese premiat de World Press Photo pentru modul exemplar în care a acoperit evenimentele din Libia. Disparţia lui Rémi Ochlik a fost subliniată de ministrul francez al Mediului, Nathalie Kosciusko-Morizet. “Presedintele Republicii ne-a făcut tristul anunt cu privire la moartea a doi jurnalişti, printre care un jurnalist francez la Homs”
 a declarat Nathalie Kosciusko-Morizet.
Un martor a relatat că sediul clădirii în care se aflau cei doi jurnalişti a fost atacat şi, pe când cei doi încercau să iasă, au fost loviţi de un proiectil. O înregistrare video transmisă din Homs a arătat cadavrele celor doi printre ruine, unul având picioarele secerate. Un activist penttru drepturile omului din Homs a declarat că în acel atac au fost lansate cel puţin 10 proiectile. “Corpurile lor au rămas sub dărâmături. Nimeni nu se putea apropia de casă”
.

Observatorii Ligii Arabe, atacaţi de forţele siriene; Delegaţia Ligii Arabe, o farsă – în Siria „e un dezastru umanitar”; Siria, în pragul unui război civil; Liga Arabă a oprit misiunea în Siria

Observatorii Ligii Arabe atacaţi de forţele siriene
O echipă de observatori ai Ligii Arabe s-a retras din suburbia Arbeen a Damascului, după ce forţele de securitate ale presedintelui Bashar al-Assad au deschis focul asupra acestora. Al Arabiya a precizat că observatorii vor rămâne în Siria pentru a verifica dacă guvernul de la Damasc implementează înţelegerea de a pune capăt violenţelor împotriva protestatarilor pro-democraţie. Analiştii se tem că incidentul din Arbeen i-ar putea face pe observatori se se retragă, astfel deschizându-se calea către intervenţiei internaţională, un scenariu pe care multe ţări arabe doresc să îl evite. Siria este un actor important în regiune şi este puternic susţinuta de Iran şi de grupările militante Hamas şi Hezbollah.

Şeful armatei Siriene Libere, organizaţie a rebelilor sirieni, a cerut Ligii Arabe să admită că misiunea sa în Siria este un eşec. La rândul său, Liga Araba a recunoscut că observatorii au făcut „greşeli”. Sute de persoane au fost ucise de forţele lui Assad chiar în prezenţa observatorilor. 

Liga Arabă a obţinut, însă, eliberarea a 3.500 de deţinuţi politici, cu toate că Siria mai deţine încă 37.000 în închisorile sale, arestaţi pentru a fi protestat împotriva regimului. 

Delegaţia Ligii Arabe, o farsă - în Siria „e un dezastru umanitar”
Un observator al misiunii Ligii Arabe din Siria a demisionat şi a descris situaţia din această ţară ca fiind „un dezastru umanitar”. Algerianul Anwar Malek a declarat că misiunea Ligii Arabe în Siria poate fi etichetată drept „o farsă” şi că a demisionat din cauza dezastrului din Siria, unde se comit şi crime de război. „Ceea ce am văzut a fost un dezastru umanitar. Regimul nu comite doar crime de război, ci şi o serie de crime împotriva cetăţenilor săi. Lunetiştii sunt peste tot şi trag în civili. Oamenii sunt răpiţi, prizonierii sunt torturaţi şi nimeni nu este eliberat”
 a afirmat Anwar Malek.

A mai precizat că Guvernul sirian a „fabricat” în mare parte ceea ce au văzut  observatorii, în încercarea de a împiedica Liga Arabă să ia măsuri. Mai exact, autorităţile siriene au permis intrarea în ţară a observatorilor arabi doar pentru „a câştiga destul timp pentru a-şi implementa planul” reprimării revoltelor. „Unii membri ai echipei noastre au preferat să păstreze o relaţie bună cu regimul şi au negat existenţa lunetiştilor” a subliniat fostul observator. Totodată, a spus că misiunea nu acţioneaza independent şi că „slujeşte interesele regimului”. Algerianul a precizat că observatorii au fost neputincioşi în a preveni comiterea unor „multiple crime împotriva umanităţii” de către trupele locale loiale preşedintelui Bashar al-Assad. Fostul observator a apreciat că Siria este în pragul unui război civil. „Misiunea a reprezentat o farsă, iar observatorii au fost păcăliţi. Regimul a orchestrat şi a fabricat mare parte din ceea ce noi am văzut” a afirmat fostul membru al misiunii – catalogată drept „un eşec”. Anwar Malek a fost primul observator care a rupt tăcerea. Opoziţia siriană a atras de câteva ori atenţia că misiunea araba ar fi fost manipulată de oficialii regimului al-Assad. 

Siria în pragul unui război civil
Seful Ligii Arabe, avocatul egiptean Nabil el Araby, a avertizat că situaţia din Siria alunecă rapid spre un război civil.El a precizat că regimul al-Assad nu a respectat planul Ligii Arabe, semnat de Siria, care s-a angajat să pună capăt represiunilor.„Suntem foarte îngrijoraţi, deoarece au fost unele angajamente care nu au fost respectate. Dacă aceste lucruri continuă, s-ar putea ajunge la un război civil”
. a declarat Nabil el-Araby la sediul Ligii Arabe. 
El a precizat că regimul al-Assad nu a respectat planul Ligii Arabe, semnat de Siria, care s-a angajat să pună capăt represiunilor. „Suntem foarte îngrijoraţi, deoarece au fost unele angajamente care nu au fost respectate. Dacă aceste lucruri continuă, s-ar putea ajunge la un război civil”. a declarat Nabil el-Araby, intr-o conferinta de presa sustinuta la Cairo, la sediul Ligii Arabe. 
Liga Arabă solicită Siriei să retragă forţele de pe strazi, să discute cu liderii Opoziţiei şi să permită accesul liber, în ţară, al militanţilor pentru drepturile omului şi al jurnaliştilor străini. 

Liga Arabă a oprit misiunea în Siria

Liga Araba a suspendat misiunea în Siria din cauza violenţelor extreme din ţară şi ameninţărilor primite de observatorii săi.

Şeful Ligii Arabe, Nabil el-Araby, a declarat ca în Siria vor rămâne 100 de observatori, care nu vor mai avea misiuni de informare.„Dată fiind deteriorarea critică a situaţiei din Siria şi folosirii continue a violenţei, am decis să oprim imediat munca misiunii Ligii Arabe, urmând ca problema să fie prezentată consiliului Ligii”
.
Misiunea Ligii Arabe nu a putut face nimic pentru a opri crimele, mai ales uciderea de civili nevinovaţi, lucru pentru care a fost criticată foarte dur. Mai mult, observatorii săi au fost în pericol fizic în mai multe ocazii.

În pofida retragerii misiunii, Liga Arabă nu a abandonat intenţia de a susţine stingerea conflictul civil din Siria. Şeful Ligii Arabe şi premierul Qatarului, Hamad bin Jassim al-Thani au solicitat sprijinul ONU pentru un plan de pace. 

Nave de război ruseşti cu direcţia Siria - SUA, îngrijorate că Siria cumpără avioane militare din Rusia

O flotă de nave de război a Rusiei, aflată în partea de est a Mării Mediterane, a ajuns în portul sirian Tartus. „Se plănuieşte intrarea în portul Tartus a anti-submarinului Flotei de Nord Amiral Ciabanenko şi a navei de gardă din flota baltică Iaroslavl Mudrii. Se presupune că navele ruseşti vor rămâne în Siria câteva săptămâni”
 a precizat Statul major al Flotei militare ruse. 
Navele Flotei de Nord vor participa în 2012 la trei mari exerciţii internaţionale - „Pomor-2012”, „Barent-2012” şi „Severnii orel-2012” - a afirmat purtătorul de cuvânt al flotei, căpitanul Vadim Serga. „Echipajele navelor noastre împreună cu marinari din alte state îşi vor perfecţiona manevrele în diverse condiţii, vor face exerciţii militare, vor continua cooperarea la exerciţiile pentru combaterea pirateriei şi a terorismului”. Vadim Serga a amintit că, la începutul lunii decembrie 2011, portavionul rusesc Amiral Kuznetov a plecat într-o expediţie în aceeaşi zonă. Purtătorul de cuvânt al marinei ruse a subliniat că proiectul de a trimite nave în Siria nu este legat de confruntările între forţele regimului condus de preşedintele Bashar al-Assad şi opoziţie.

 Publicaţia particulară siriană Al-Watan, apropiată regimului de la Damasc, anunţase că portavionul rus „Amiral Kuznetzov” va fi escortat de o mare flotă navală, incluzând submarine militare
. 

Conform unei informaţii, Rusia a vândut Siriei 36 de avioane militare de antrenament de tip Yak-130. Aparatul Yak-130 a intrat în producţie în 2009. Ministerul rus al Apărării comandat deja 55 de aparate pentru forţa aeriană a Rusiei.
 Contractul, în valoare de 425 de milioane de euro, a fost semnat încă din decembrie 2011 cu corporaţia rusă de export în domeniul apărării, Rosoboronexport, producţia avioanelo urrmând a începe de îndată ce regimul de la Damasc plăteşte avansul, au precizat surse din industria rusă de apărare.

Informaţia este „îngrijorătoare”
 a declarat purtătoarea de cuvânt a Departamentului de Stat, Victoria Nuland.

Conform unei alte ştiri, nava ruseasca Chariot, încărcată cu armament, a ajuns în Siria după o scurtă escală neprogramată, în Cipru, pentru realimentare. Membrii echipajului dăduseră asigurari scrise autorităţilor cipriote că destinaţia este Turcia, nu Siria. După ce a primit permisiunea de a-şi continua drumul, nava şi-a închis sistemele convenţionale de detectare, a schimbat ruta şi a ajuns în Siria. „Nava transporta gloanţe. Erau patru containere la bord”
 a declarat un oficial cipriot. În contxt, s-a precizat că vasul nu ar fi putut fi reţinut chiar în condiţiile schimbării destinaţiei, întrucât ar fi fost ilegal. Siria se afla la 105 km est de Cipru. 
O sursă aflată la bordul vasului, pornit din Sankt Petersburg, a confirmat că acesta a ajuns în Siria, dar a refuzat să facă precizări despre încărcătura transportată. O altă sursă din Sankt Petersburg a declarat că nava transporta „o încărcătură periculoasă”
 la bord aflându-se tone de armament şi muniţie. 

Un oficial al Ministerului de Externe al Turciei a afirmat că nava a ajuns în Siria, cu precizarea că marina turcă a verificat şi a confirmat că nava în discuţie a ajuns în portul sirian Tartus.

Moscova a precizat că, în pofida presiunii internaţionale, îşi va respecta contractul privind livrarea de armament către Siria, unul dintre partenerii săi tradiţionali de afaceri. 

O acţiune a Consiliului de Securitate ONU împotriva regimului Assad, a fost blocată de Rusia - care susţine că are legături corecte, conform legii internaţionale, cu Siria - şi de China. Votul negativ al Rusiei în Consiliul de Securitate pare, însă, a excede faptul că Siria este o destinaţie importantă pentru exportul său de arme şi gazda singurului său port naval în ape calde în afara fostei Uniuni Sovietice.

SUA şi-au exprimat în mod repetat îngrijorarea faţă de legăturile militare între Rusia şi Siria, care au continuat în pofida reprimării brutale a protestatarilor anti-regim de către preşedintele sirian Bashar al-Assad.

Rusia şi China şi-au exercitat dreptul de veto în Consiliul de Securitate, în cazul Siriei; „ar trebui ONU să intervină în conflictele interne ale statelor?”

În februarie 2012, Rusia şi China au facut uz de dreptul de veto în Consiliul de Securitate al ONU, forţând renunţarea la o rezoluţie care să permită intervenţia împotriva regimului din Siria. Veto-ul exercitat de cele două state a împiedicat decizia de condamnare a preşedintelui sirian Bashar al-Assad pentru acţiunile violente întreprinse timp de un an, în încercarea de a zdrobi grupurile opozante. 

Susan Rice, ambasadorul SUA la ONU a catalogat poziţia celor două state ca fiind „dezgustătoare şi ruşinoasă”. „Cei care au blocat practic ultimul efort de a rezolva această situaţie (...) vor avea pe mâini sângele vărsat în Siria”
 a declarat Susan Rice.
William Hague, şeful diplomaţiei brotanice, a catalogat mişcarea Rusiei şi a Chinei drept „o gravă eroare de judecată”
.

Secretarul de stat american, Hillary Clinton, a descris votul Rusiei şi Chinei drept o „parodie” şi a condamnat violenţele comise de autorităţile siriene faţă de protestatarii antiguvernamentali. „Ceea ce s-a întâmplat a fost o parodie. Având un Consiliu de Securitate sterilizat, trebuie să dublăm eforturile în afara ONU, cu acei aliaţi şi parteneri care sprijină dreptul poporului sirian de a avea un viitor mai bun”
 a declarat Hillary Clinton. „Vom face eforturi să îi expunem pe cei care finanţează regimul şi trimit arme care sunt folosite împotriva sirienilor fără apărare, inclusiv femei şi copii” a subliniat secretarul de stat american. A adăugat că SUA vor încerca să înăsprească sancţiunile „regionale şi naţionale” faţă de Siria, pentru a-i limita capacitatea de a folosi arme. 

În replică, ministrul rus de Externe, Serghei Lavrov, a declarat, în cadrul unei conferinţe de presă, că „Anumite voci din Occident care reacţioneaza la votul de la ONU sunt indecente şi aproape isterice” completând „Un proverb spune: „Cel ce se înfurie are rareori dreptate. Declaraţiile isterice au drept scop ascunderea a ceea ce se întâmplă, respectiv faptul că sunt mai multe surse de violenţă în Siria”.

Acţiunea Moscovei şi a Beijingului arată hotărârea de a zdrobi ceea ce consideră a fi cruciada occidentală de răsturnare a regimurilor neprietene cu ajutorul ONU. Exercitarea dreptului de veto de către Rusia şi China - ţări cu statut de membru permanent în Consiliul de Securitate - poate fi considerată expresia opoziţiei între Rusia şi China, pe de o parte şi Occident, de pe altă parte, în privinţa răspunsului la întrebarea „ar trebui ONU sa intervină în conflictele interne ale statelor?. 

Mişcarea actuală a Rusiei şi a Chinei apare ca o contraofensivă diplomatică la o perioadă deosebit de activă pentru Consiliul de Securitate. În 2011, Consiliul a adoptat de două ori acţiuni care autorizau „toate măsurile necesare” - ceea ce include forţa militară - în Libia şi în Coasta de Fildes.

Moscova anunţase, încă din martie 2011, că se va opune în Consiliul de Securitate oricărei încercări de a autoriza folosirea forţei în Siria. Precizarea fusese făcută, aparent paradoxal, într-un moment în care, prin faptul că s-a abţinut de la vot în cadrul Consiliului, Rusia autoriza, implicit, uzul forţei în Libia.

O paranteză:

În cazul Libiei şi al Coastei de Fildeş s-a înregistrat o premieră: Consiliul de Securitate a invocat  „responsabilitatea de a proteja” civilii ameninţaţi de propriile guverne. Rusia şi China nu s-au împotrivit acţiunilor în Coasta de Fildes sau în Libia, însă, spre deosebire de guvernele occidentale, nu şi-au ascuns nemulţumirea faţă de conceptul „responsabilităţii de a proteja” civilii care, în opinia lor, încalcă suveranitatea statelor, pe care ONU trebuie să o protejeze - acesta fiind scopul înfiinţării sale. În cazul Libiei, Moscova s-a manifestat vehement la adresa decizia Franţei şi a altor ţări de a furniza arme rebelilor, încalcând un embargo ONU, în vreme ce NATO părea a oferi sprijin rebelilor împotriva forţelor lui Gaddafi.

 În februarie 2012, Rusia s-a opus explicit intervenţiei în Siria. „Suntem siguri că, în timpul unei crize politice extreme, rolul comunităţii internaţionale nu ar trebui sa fie amplificarea conflictului şi nici nu ar trebui să intervină prin sancţiuni economice sau acţiuni militare. Rolul comunităţii este să promoveze dialogul pentru a căuta o soluţie optimală şi eficientă”
 a declarat ambasadorul Rusiei la ONU, Vitali Churkin.

Rusia s-a împotrivit rezoluţiei împotriva Siriei, considerând-o „o cale către războiul civil”
.
Într-o ordine conexă de idei, şeful diplomaţiei ruse, Serghei Lavrov s-a întâlnit cu preşedintele Bashar al-Assad, în contextul supunerii la vot a proiectului de rezoluţie privind Siria. Serghei Lavrov a fost însoţit de şeful serviciilor ruse de informaţii externe, Mihail Fradkov. Anunţul privitor la vizita în Siria fusese făcut, fără detalii, în timpul Conferinţei pentru securitate desfăşurată la München. Presa americană precizase că ministrul rus de Externe avusese convorbiri „viguroase”
 cu omologul său american, Hillary Clinton, în legătură cu obiecţiile părţii ruse faţă de proiectul de rezoluţie privind Siria.

Ministrul rus de Externe a fost ovaţionat la Damasc, mii de susţinători ai preşedintelui sirian, Bashar al-Assad, aliniaţi de-a lungul străzilor Damascului fluturâmd steaguri la trecerea coloanei oficiale. „Am avut o întrevedere foarte utilă. Preşedintele sirian ne-a asigurat că va face tot posibilul pentru oprirea violenţelor, oricare ar fi sursa acestora”
 a declarat Serghei Lavrov. „Preşedintele al-Assad mi-a spus că, în zilele următoare se va întâlni cu membrii Comisiei care a redactat noua Constituţie. Munca s-a terminat, de acum înainte calendarul pentru referendum va fi anunţat”.
Beijingul precizase, la rândul său, prin vocea ministrului adjunct de Externe chinez, Cui Tiankai, că poziţia Chinei, în problema Siriei „nu se va transforma într-o abţinere de la vot”
 în cadrul Consiliului de Securitate. „Atunci când trebuie sa ne folosim dreptul de veto, în mod cert îl vom folosi”. Poziţia chineză, de asumare explicită a opţiunii prin exercitarea dreptului de veto, a fost bine primită de presa chineză, fiind considerată o schimbare considerabilă a politicii. „Abţinerea de la vot nu mai este politica Chinei. China trebuie să se exprime. Ascunderea propriei perspective asupra unor lucruri nu este o soluţie de evitare a problemelor”. Premierul chinez, Wen Jiabao, a declarat că Beijingul „nu protejează vreo facţiune în conflictul din Siria”.
Pe de altă parte, „China se opune utilizării forţei pentru schimbarea de regim în alte ţări. Acest lucru reprezintă un principiu al diplomaţiei chineze de multă vreme. De asemenea, este atipic pentru diplomaţii chinezi să adopte o decizie în cadrul ONU fără consultări îndelungate” a precizat He Wenping, director în cadrul Academiei Chineze pentru Ştiinţe Sociale.

Totodată China încearcă să evite antecedentul din Libia, pe care îl consideră un eşec. China consideră că NATO a folosit în mod abuziv rezoluţia ONU de instituire a unei zone no-fly
 în cazul Libiei, care s-a transformat într-o schimbare de regim.

Ambasadori retraşi, ambasade închise la Damasc
Marea Britanie şi-a chemat ambasadorul la Damasc “pentru consultari” în semn de protest diplomatic faţă de preşedintele Bashar al-Assad. Anunţul a fost făcut de ministrul de Externe al Marii Britanii, William Hague. “Am rechemat la Londra ambasadorul nostru din Damasc, pentru consultări”
 a precizat oficialul britanic, subliniind că aceste consultări vor viza escaladarea violenţelor din Siria şi exprimându-şi “oroarea” faţă de evenimentele din această ţară. 
Administraţia americană a închis ambasada SUA din Damasc. Ambasadorul Robert Ford şi ceilalţi diplomaţi au părăsit teritoriul Siriei. Este cea mai fermă mişcare a Statelor Unite de când regimul preşedintelui Bashar al-Assad a început reprimarea violentă a revoltelor populare. Departamentul de Stat avertizase în ianuarie 2012 că va închide ambasada dacă Guvernul Assad nu asigură protecţia reprezentanţei diplomatice, având în vedere  atacurile cu maşini-capcană.

Franţa şi-a retras, iniţial, ambasadorul din Siria - Eric Chevallier - “pentru consultări”, o măsură în concordanţă cu deciziile similare ale altor ţări. “Având în vedere agravarea represiunilor conduse de regimul de la Damasc împotriva propriului popor, autorităţile franceze au decis să recheme pentru consultări pe ambasadorul Franţei în Siria”
, declarase Bernard Valero, purtătorul de cuvânt al Ministerului.  Se anunţase că ambasada Franţei va rămâne, însă, deschisă. 
 Ulterior, Nicolas Sarkozy a anunţat că Franţa îşi închide ambasada şi îşi retrage toţi diplomaţii de la Damasc, din cauza violenţelor din ţară. “Ce se întâmplă în Siria este scandalos. Sunt peste 8000 de morţi, Orasul Homs poate fi şters de pe faţa pământului, este absolul inacceptabil. Alain Juppé şi cu mine am hotărât să închidem ambasada”
, a declarat Nicolas Sarkozy. 
Pe de altă parte, presa de la Damasc, a informat că mai mulţi ofiţeri francezi ar fi fost arestaţi în Siria, în timpul operaţiunilor de securitate, însă nu există o confirmare oficială în acest sens. Se afirmă că Franţa ar fi reacţionat prin rechemarea ambasadorului său de la Damasc. Informaţiile vehiculate de presa siriană au apărut după o ştire conform căreia rebelii sirieni ar fi primit rachete şi alte arme din partea americanilor şi francezilor.

Italia a anunţat retragerea ambasadorului său “pentru consultări”, după “repetatele violenţe inacceptabile ale regimului de la Damasc”
 menţinându-şi ambasada deschisă.
Elveţia şi-a închis provizoriu ambasada de la Damasc din motive de securitate, în contextul continuării violenţelor în Siria.

Olanda şi-a retras ambasadorul de la Damasc, denunţând violenţele repetate ale regimului sirian împotriva propriului popor.

Ambasadorul Belgiei a fost rechemat pentru consultări la Bruxelles de către ministrul belgian de Externe, Didier Reynders. Şeful diplomaţiei belgiene a apreciat drept necesară adoptarea de noi măsuri restrictive împotriva regimului sirian şi i-a cerut Înaltului Reprezentant UE pentru Politică Externă, Catherine Ashton, să organizeze cât mai rapid coordonarea celor 27 de membri ai Uniunii Europene în vederea asigurării securităţii sediilor diplomatice din Siria şi să decidă ce măsuri trebuie adoptate faţă de situaţia din această ţară .

Ţările din Golf şi-au retras ambasadorii din Damasc şi au anunţat că expulzează trimişii sirieni. “Regatul Arabiei Saudite, actualmente aflat la conducerea Consiliului de Cooperare din Golf, anunţă ca statele membre ale Consiliului au decis să îsi retragă toţi ambasadorii din Siria şi să ceară ca toţi ambasadorii regimului sirian să părăsească teritoriile lor imediat”
 se arată într-un comunicat al Consiliului.Cele şase ţări membre ale Consiliului de Cooperare din Golf (CCG) “urmăresc cu nelinişte şi dezaprobare severă intensificarea crimelor şi violenţelor din Siria, care nu ocolesc copii, femei sau bătrâni” acuzând “un masacru colectiv împotriva unui popor dezarmat”. CCG consideră că relaţiile diplomatice “au devenit inutile după refuzul din partea regimului sirian la toate tentativele şi toate eforturile arabe care vizau în mod sincer să rezolve criza şi să oprească vărsările de sânge” din Siria.

Consiliul de Cooperare din Golf este format din Bahrain, Kuweit, Oman, Qatar, Arabia Saudită şi Emiratele Arabe Unite.

Uniunea Europeană a anunţat că nu intenţionează să îşi retragă şeful delegaţiei din Siria, considerând necesară “păstrarea unor reprezentanţi la faţa locului”
 pentru a putea urmări evoluţia situaţiei.

S-a solicitat avizul Consiliului de Securitate dar nimeni nu vrea să intervină - se caută soluţia „coridoarelor umanitare”?
Secretarul general al NATO, Anders Fogh Rasmussen, a îndemnat ţările din Orientul Mijlociu să găsească singure o modalitate de a pune capăt violenţelor. Rasmussen a precizat că respinge şi posibilitatea de a oferi sprijin logistic pentru asa-numite „coridoare umanitare”
 prin care s-ar transporta ajutoare către orasele unde protestele sunt înăbuşite sângeros de către regimul presedintelui Assad. „Nu avem vreo intentţe de a interveni în Siria” a declarat Anders Fogh Rasmussen. Secretarul general al Alianţei a precizat că NATO a acţionat în cadrul unui mandat al Consiliului de Securitate al ONU pentru a proteja civilii în Libia - primind sprijin în acest sens de la mai multe ţări arabe din zonă - însă acele condiţii nu se regăsesc în cazul Siriei. Întrebat daca poziţia NATO s-ar schimba în cazul unui mandat internaţional, Rasmussen s-a arătat neîncrezator. „Nu, nu cred acest lucru, întrucât Siria este o societate diferită, este mult mai complicată etnic, politic, religios. De aceea, eu cred că ar trebui găsită o soluţie regională” a afirmat.

Statele Unite ale Americii şi Turcia nu vor o intervenţie străină în Siria. Miniştrii de Externe ai celor două state au hotărât sa caute o solutie pasnica pentru criza din Siria. Potrivit secretarului de stat american, Hillary Clinton, violenţele din Siriei sunt” „regretabile” cu atât mai mult cu cât guvernul foloseşte arme de foc împotriva civililor nevinovaţi. „Suntem alături de poporul sirian şi vrem o soluţie paşnică”
 a declarat Hillary Clinton, după o întâlnire cu şeful diplomaţiei turce, Ahmet Davutoglu, desfăşurată la Departamentul de Stat al SUA. „Cu siguranţă, ministrul Davutoglu şi cu mine vom juca un rol foarte activ în încercarea de a găsi o soluţie. Ne vom intensifica presiunea diplomatică asupra regimului, pentru a-şi încheia campania de violenţă” a subliniat Hillary Clinton, precizând că Statele Unite aşteaptă să se alăture iniţiativei Ligii Arabe pentru grupul Prietenilor Siriei.

„Am cazut de acord că trebuie să reprezentăm o nouă iniţiativă umanitară, pentru a ajunge la oamenii care suferă din cauza lipsei de mâncare şi de medicamente, peste tot în Siria” a precizat, la rândul său, Ahmet Davutoglu. A menţionat că a avut o discuţie cu secretarul general al ONU, Ban Ki-moon, despre o iniţiativă a Turciei, care ar urma să facă posibil accesul umanitar în zonă. Ahmet Davutoglu a subliniat că situaţia din Siria este alarmantă şi că identificarea unei soluţii politice a dominat discuţia avută cu Hillary Clinton.

 Pe de altă parte, însă, este evident că, în pofida declaraţiilor rezervate privind o intervenţie în Siria, comunitatea internaţionala încearcă să găsească o soluţie după ce Rusia şi China au blocat, în Consiliul de Securitate al ONU, o rezoluţie prin care să i se ceară lui Bashar al-Assad să predea puterea. 

Şefa diplomaţiei europene, Catherine Ashton, i-a cerut Rusiei să „recunoască realitatea situaţiei din Siria”
.

Preşedintele american Barack Obama a denunţat, în cadrul unei întâlniri la Casa Alba cu premierul italian Mario Monti, „baia de sânge atroce”
 din Siria .

Ministrul german de Externe, Guido Westerwelle, a pledat cauza unor noi misiuni ale Ligii Arabe în Siria, afirmând ca acestea ar „servi păcii”
 în regiune.
Franţa a cerut instituirea unei „zone securizate pentru protejarea civililor” din Siria. Ministrul francez de Externe, Alain Juppé, a descris opoziţia în exil a Siriei, Consiliul Naţional, drept „partenerul legitim cu care dorim să lucrăm”
 - acesta fiind semnul de susţinere cel mai lipsit de echivoc din partea unei puteri occidentale până acum. Întrebat dacă deschiderea unui coridor umanitar este o opţiune pentru Siria, Alain Juppé a exclus intervenţia militară pentru crearea unei „zone tampon” în nordul ţării, însă a sugerat că este de admis o „zonă securizată” pentru protejarea civililor şi transportului ajutoarelor umanitare. „Dacă este posibil să avem o dimensiune umanitară pentru o zona securizată pentru protecţia civililor, aceasta este o întrebare care trebuie studiată de UE pe de o parte şi de Liga Arabă, pe de altă parte”.

Marea Britanie a salutat propunerea franceză şi s-a arătat dispusă să o discute, reluând apelul către autorităţile siriene de a pune capăt vărsării de sânge.

China solicită guvernului sirian şi insurgenţilor să oprească violenţele şi se opune oricărei intervenţii străine sub pretexte “umanitare”
. Ministerul chinez de Externe a publicat un comunicat în care face apel la dialog între puterea siriană şi cei care exprimă “aspiraţii politice”. ”În acest comunicat, înaltul responsabil presează guvernul sirian şi părţile implicate să oprească imediat, complet şi necondiţionat toate actele de violenţă, în special violenţele împotriva civililor nevinovaţi”
. În comunicat se subliniază, de asemenea, că statul chinez se opune oricărei intervenţii străine în Siria. “Ne opunem oricui intervine în afacerile interne ale Siriei sub pretextul problemelor umanitare”. 
Sancţiuni economice pentru Siria
Liga Arabă a adoptat mai multe sancţiuni economice îndreptate împotriva Siriei, pentru a constrânge regimul de la Damasc să oprească represiunea protestatarilor. Printre acestea s-au numărat îngheţarea tranzacţiilor comerciale cu guvernul sirian şi a conturilor bancare deţinute de executivul de la Damasc în alte ţări arabe. Sancţiunile mai prevedeau suspendarea legăturilor aeriene între ţările arabe şi Siria şi interdicţia călătoriei în ţările arabe a oficialilor de la Damasc. Punctual, Dubaiul a anunţat suspendarea zborurile către Siria ca urmare a acestor sancţiuni.
Turcia a anunţat o serie de sancţiuni economice şi financiare împotriva Siriei, din cauza reprimărilor violente ale protestelor. Ministrul de Externe turc a precizat că regimul preşedintelui Bashar al-Assad „a ajuns la capătul drumului”
. Sancţiunile au vizat, în primul rând, conducerea Siriei. Ahmet Davutoglu, şeful diplomaţiei turce, a declarat că toti cei responsabili de violenţa împotriva civililor şi de afaceri cu preşedintele Assad vor avea interdicţie de a călători în Turcia. De asemenea, relaţiile financiare cu băncile siriene au fost întrerupte, iar un embargo armat a fost deja impus. 
Uniunea Europeana a interzis companiilor ţărilor membre să furnizeze Siriei instrumente de monitorizare a activităţii online sau de telefonie, închizând astfel un important canal de export tehnologic. În urma unei decizii feme, a fost  sistat exportului de materiale şi de software pe care regimul sirian le-ar putea utiliza pentru monitorizarea activităţilor online sau a comunicaţiilor telefonice. Prin această masură, UE îşi manifestă deschis refuzul de a deveni complice la violenţele guvernului sirian împotriva populaţiei, care pun sub semnul întrebării echilibrul ţării. Retrăgându-se astfel dintr-o piaţă bine determinată, UE lasă loc liber ofertelor provenind din alte colţuri ale lumii, optând pentru o alegere etică. Comerţul cu aur, alte metale preţioase şi diamante nu va mai fi autorizat, iar cursele cargo ale operatorilor sirieni nu vor mai avea acces pe aeroporturile din UE, cu excepţia celor mixte (călătorii şi cargo).

Pe de altă parte, dacă în Siria ar demara un proces de democratizare, UE ar fi dispusă să acorde sprijin financiar şi economic. Principala condiţie este dispariţia din peisajul politic a preşedintelui al-Assad.

Liga Arabă cere misiune de pace - Siria respinge demersul

Miniştrii de Externe ai ţărilor din Liga Arabă sunt de acord să fie „deschise canale de comunicare” cu opoziţia siriana şi vor cere Consiliului de Securitate al ONU să formeze împreună cu Liga o misiune de menţinere a păcii în Siria. Liga Arabă este de acord, în principiu, cu întreruperea legăturilor diplomatice cu Damascul, dar fiecarea ţară trebuie să implementeze individual decizia .

Siria a respins categoric rezoluţia de pace ceruta de Liga Arabă, în care era inclusă şi o misiune de pace comună Siria - ONU, au anunţat surse oficiale. “Siria respinge rezoluţia Ligii Arabe privind o misiune comuna cu ONU. Refuzul sirienilor asupra rezoluţiei este categoric”
.
Ministrul kuwaitian de Externe, Sheikh Sabah Khaled Al-Sabah, a afirmat că monarhiile din Golf îi vor “cere Rusiei să adopte o poziţie care să răspundă aspiraţiilor poporului sirian” exprimându-şi “dezamăgirea faţă de poziţia rusă”
 în criza din Siria .
După reuniunea „Prietenilor Siriei” situaţia a rămas neschimbată
În cursul primei reuniuni a Grupului de Contact pentru Siria, ce s-a desfăşurată la Tunis 24.februarie 2012, participanţii au cerut încetarea imediată a violenţelor şi înăsprirea sancţiunilor. Grupul a recunoscut Consiliul Naţional Sirian drept reprezentant legitim al opoziţiei, a cerut liber acces în Siria pentru membrii organizaţiilor umanitare, dar nu a reuşit să impună trimiterea unei forţe arabe de menţinere a păcii. 

"Prietenii Siriei", un grup compus din 60 de state, menit să ofere sprijin moral opoziţiei din Siria, a stârnit reacţii stridente chiar în ajunul primei reuniuni. Consiliul Naţional Sirian care activează în exil a cerut înarmarea rebelilor, dacă o intervenţie militară internaţională directă nu este posibilă. Vorbind în numele majorităţii participanţilor, gazda reuniunii, preşedintele Tunisiei, Moncef Marzouki, a respins astfel de solicitări, subliniind: „Asupra acestei chestiuni, cele mai multe state arabe au ajuns la un consens. Numai două sau trei ţări sunt pentru intervenţie. Aceasta ar fi însă o catastrofă pentru întreaga regiune.”
 Altfel spus, ontervenţia militară şi înarmarea rebelilor au fost ferm respine, chiar dacă înarmarea este în plină desfăşurare pe canale secrete.
Reprezentanţii ţărilor occidentale au adoptat o poziţie moderată, întrucât Rusia şi China continuă să sprijine puterea de la Damasc. Dacă vor să obţină o schimbare de atitudine a celor două puteri cu drept de veto în Consiliul de Securitate al ONU, diplomaţii vestici trebuie să evite orice provocări. Preşedintele Tunisiei a precizat: „Dacă nu bruscăm Rusia, poate convingem această ţară că o soluţie paşnică este şi în interesul ei. Ne gândim, de exemplu, să le oferim imunitate preşedintelui Siriei, Bashar el Assad şi familiei sale, şi să le oferim posibilitatea de a pleca în exil în deplină siguranţă.”
 Se propune deci imunitate pentru principalii vinovaţi în schimbul soluţionării conflictului. 

Reprezentantul Germaniei la lucrări, ministrul de Externe Guido Westerwelle, nu s-a pronunţat explicit nici asupra înarmării rebelilor, nici asupra trimiterii lui al-Assad în exil. Trei chestiuni rămân pentru el prioritare: „Încetarea violenţei şi acordarea, de către noi, a unui ajutor umanitar. Al treilea lucru este soluţia politică aptă să garanteze o tranziţie paşnică. Aici, concursul comunităţii internaţionale este de mare importanţă, iar faptul că aici s-au întrunit atâtea delegaţii din atâtea ţări este un semnal de încurajare transmis poporului sirian. Sunt sigur că această reuniune nu va rămâne fără efect.”

Crucea Roşie, singura organizaţie internaţională rămasă prezentă în Siria, a reuşit să obţină, între timp, mai mult decât unii diplomaţi. Saleh Dabakkeh, reprezentant al Crucii Roşii, sosit la Tunis din oraşul sirian asediat Homs, a relatat: „Comitetul Internaţional de Cruce Roşie şi Semiluna Roşie se află în Homs. Negociem cu toate părţile implicate şi vrem să-i retragem din oraş pe toţi răniţii, fără excepţie.”
Unul dintre scopurile implicite ale reuniunii de la Tunis a fost întărirea opoziţiei siriene. O astfel de misiune nu este, însă, deloc simplă întrucât: adversarii lui Bashar al-Assad nu sunt uniţi. „Există un consiliu naţional, diverse comitete de coordonare naţională sau regionale, dezertorii din armată, grupări izolate” a precizat Taufiq Rahim, consilier strategic şi analist politic stabilit în Dubai. „Opoziţia ar trebui să iasă la negocieri cu un mesaj comun, pe o singură voce. Dar nu se întâmplă niciodată”
 completează Robert Fisk, jurnalist britanic specializat în Orientul Mijlociu. Dacă opoziţia ar fi unită, numărul celor care mai susţin regimul ar fi şi mai redus, consideră Rahim. Pe de altă parte, însă, destui sirieni privesc temători la evoluţiile din propria ţară, măsurându-le prin prisma celor întâmplate în Irak.

Oamenii care vor căderea puterii de la Damasc se cunosc prea puţin între ei şi se tratează cu suspiciune reciprocă. Aproximativ 60 de naţiuni s-au alăturat ideii de „prieteni ai Siriei” - printre care Statele Unite, Franţa, Marea Britanie, Germania, dar şi Arabia Saudită sau Qatar din lumea arabă. Problema celor din acest grup este că nu au reuşit să înţeleagă cui trebuie să îi ofere sprijinul - şi nici cum. La aceasta se adaugă şi opoziţia Rusiei, în opinia căreia orice negociere politică despre viitorul Siriei trebuie să includă şi actuala putere.

Între timp, sirienii de rând îşi pierd orice încredere într-o schimbare paşnică şi, apreciază Shadi Hamid, de la Brooking Institute, caută varianta armată: „Votul din Consiliul de Securitate al ONU a fost cea mai bună campanie de recrutare pentru armata rebelilor dezertaţi”. 
Pe de altă parte, cum punctează comisarul Naţiunilor Unite pentru Drepturile Omului Navi Pillay, veto-ul instituit de Rusia şi China „încurajează regimul sirian să răpună revoltele cu forţa”.
 Chiar dacă puterea de la Damasc încearcă prin orice mijloace să permită informaţiilor să circule, brutalitatea statului împotriva civililor este o certitudine, mai ales la Homs. În absenţa unui mandat internaţional imperativ, Vestul şi unele state arabe nu au altă variantă decât să înarmeze opoziţia. Ceea ce lipseşte este o viziune clară a Opoziţiei. Or, într-un asemenea context, încercarea de a stopa violenţele tinde să alunece spre o amplificare a războiului civil - cu riscul regionalizării conflictului.

Referendum în Siria asupra noii Constituţii

Sirienii au fost chemaţi la urne în 26 februarie 2012, în cadrul referendumului organizat de autorităţile de la Damasc pe tema adoptării unei noi Constituţii. Consultarea populară a avut loc pe fondul continuării protestelor şi al boicotării scrutinului de către forţele de opoziţie.

Noua Constituţie desfiinţează, în partea sa cea mai importantă, rolul conducător în stat şi societate al partidului unic Baath. Pe viitor, la alegeri se vor putea prezenta şi alte formaţiuni politice. Baath a monopolizat puterea începând cu anul 1963. Sunt prevăzute alegeri parlamentare, cu participarea mai multor partide politice, peste trei luni.

Noua Constituţie mai prevede limitarea numărului de mandate prezidenţiale, pentru aceeaşi persoană, la două ori, durata mandatului fiind de şapte ani. Ca o concesie făcută majorităţii sunnite, este prevăzut că doar musulmanii pot deveni şefi de stat. 

Demersul este circumscris reformelor promise de regimul de la Damasc pentru a echilibra situaţia din Soroa, însă opoziţia, care consideră că noul text este identic “în spirit” cu cel vechi, a făcut apel la boicotarea votului. Opoziţia a denunţat scrutinul drept “o farsă” amintind că actualul regim nu a respectat vechea Constitutie, care prevedea libertatatea de exprimare şi oraganizarea de demonstraţii paşnice, interzicând tortura .

Preşedintele Bashar al Assad a declarat, referitor la noua Constituţie: „Reforma pe care o propunem are două componente: una este politică iar cealaltă se referă la lupta împotriva terorii care se răspândeşte în diferite părţi ale ţării noastre.”
 Şeful statului sirian nu se îndoieşte de succesul reformelor. „Cei mai mulţi sirieni îşi doresc reforme. Nu cei care ies pe străzi şi încalcă legile, ci sirienii care nu omoară pe nimeni. Ei constituie majoritatea, ei sunt cei care doresc reforme”.

Critici la adresa noii Constituţii siriene
Miniştrii europeni de Externe au criticat aspru referendumul privind noua Constituţie. Cu toate că monopolul de putere al partidului Baath, aflat la conducere, a fost desfiinţat, atribuţiile preşedintelui nu au fost restrânse.

Şeful diplomaţiei germane, Guido Westerwelle, s-a referit la o „farsă” în timp ce omologul său austriac, Michael Spindelegger, s-a exprimat în următorii termeni: „Nu poţi, pe de o parte, spune că toată lumea are drept de co-decizie, iar pe de alta să ucizi zilnic oameni”.

Ca şi până acum, UE sprijină ONU în problema Siriei, chiar dacă Rusia şi China se opun rezoluţiei care condamnă represiunile din această ţară. Înaltul reprezentant pentru politică externă şi de securitate al UE, Catherine Ashton, a afirmat, indirect că aceste două state sunt răspunzătoare pentru baia de sânge siriană, în care au pierit mii de oameni: „Membrii Consiliului de Securitate ar trebui să asume răspunderea acestei tragedii cumplite. Iar câtă vreme nu există consens, lui Assad i se transmite un semnal greşit”.

Uniunea Europeană, care a recunoscut legitimitatea Consiliului Naţional Sirian, intenţionează să intensifice contactele cu opoziţia siriană, la a cărei fragmentare s-a referit ministrul belgian Didier Reynders. „Am lansat un apel privind crearea unei platforme comune a forţelor din opoziţie. Este imposibil să recunoşti un singur grup şi este de datoria Ligii Arabe să reuşească să creeze o platformă unică a opoziţiei”
 a afirmat Reynders. 

Spre deosebire de Libia, ţară în care, în cele din urmă, opoziţia şi-a unit forţele, în Siria o intervenţie militară nu intră în discuţie - crede ministrul suedez al afacerilor externe, Carl Bildt: „Situaţia e mult mai complicată decât pare. Siria e o ţară mai complexă şi mai importantă ca Libia. Siria e parte a Levantului. În plus, trebuie să ţinem seama şi de diversitatea societăţii siriene”.

Strategii şi soluţii pentru Siria. Opinii analitice 
Situaţia din Siria oferă Consiliului pentru Drepturile Omului, pentru prima oară în istoria sa, şansa unei schimbări de imagine şi a adoptării unei rezoluţii  care să denunţe încălcarea brutală a drepturilor omului în Siria.
Chiar dacă o rezoluţie a Consiliului pentru Drepturile Omului nu are forţă juridică, ea ar avea o importantă valoare simbolică. De asemenea, ar putea determina guvernul sirian să permită crearea de coridoare umanitare astfel încât Crucea Roşie să ajungă la civilii aflaţi în dificultate. În această privinţă, chiar şi Moscova - care a făcut uz de dreptul său de veto în Consiliul de Securitate al ONU - a dat asigurări că va face diligenţele necesare.

În culisele diplomatice se vehiculează şi o altă soluţie de aplanare a conflictului din Siria, care riscă să devină un război civil de lungă durată. Diplomaţia occidentală pare a accepta ideea unui exil pentru Baschar al-Assad, care ar putea ceda puterea dacă i se garantează că el şi familia sa cor fi feriţi de braţul instanţelor internaţionale. Cel care ar putea încerca să îi facă această ofertă lui al-Assad este trimisul special al ONU, Kofi Annan. "Modelul" exilului a fost aplicat cu oarecare succes şi în cazul fostului preşedinte al Yemen-ului, Ali Abdullah Saleh. Guvernul tunisian a confirmat deja că i-ar oferi exil lui Assad.

Privită din perespectiva violenţelor împotriva protestatarilor, o astfel de soluţie ar putea fi criticabilă. Dar este preferabilă unui război civil - care, fără îndoială, ar fi de durată - care ar face mai multe victime omeneşti decât până acum. În plus, rezultatul contestatului referendum propus de preşedintele al-Assad, din care a rezultat dorinţa sirienilor pentru existenţa unui sistem pluripartinic, ar putea deveni realitate. 
CAREUL DE AŞI AL TENSIUNILOR IRANIENE:

EMBARGO - POSIBIL ATAC ISRAELIAN - LUPTA FACTIUNILOR -ALEGERI PARLAMENTARE
Iranul sub embargo petrolier 
Decizia Uniunii Europene de a impune un embargo asupra importurilor de petrol iranian, de a interzice noi contracte, precum şi îngheţarea activelor Băncii Centrale Iraniene pot fi considerate, mutatis mutandis, acte de război, de natură a genera ostilităţile militare pe care aceste sancţiuni sunt menite să le prevină,.a atenţionat secretarul de stat american Hillary Clinton.
 A adăugat că sancţiunile nu pot fi aplicate fără cooperare.

Dacă sancţiunile sunt eficiente, regimul iranian, confruntat cu o inflaţie ridicată şi o monedă care se depreciază rapid, va fi constrâns să reacţioneze. O posibilă reacţie este să îşi opreasă programul de arme nucleare. Este rezultatul scontat în urma aplicării sancţiunilor sau ameninţării cu sancţiunile. 

Este la fel de posibil, însă, ca Iranul, simţindu-se încolţit, să facă o încercare disperată de a-i forţa pe occidentali să dea înapoi - sau, cel puţin, să inducă panică pe piaţa petrolului până la nivelul la care creşterea preţurilor să îi permită obţinerea aceluiaşi câştig dintr-un volum mai redus de exporturi.

Un posibil scenariu în cel de al doilea caz ar fi închiderea strâmtorii Ormuz. Dar, cel mai probabil, Iranul nu ar avea capacitatea de a restricţiona mult timp respectiva cale maritimă, inclusiv pentru faptul că şi-ar vătăma propria capacitate de export pe pieţele pe care a reuşit să le conserve.

Mai puţin complicate ar fi sabotajul şi atacurile cu rachete asupra rafinăriilor, conductelor şi altor instalaţii în Abqaiq şi Ras Tanura din Arabia Saudită. Acestea ar putea fi prezentate drept operaţiuni cu „steag fals” ale insurgenţilor şiiţi locali, concentraţi în provincia de est a Arabiei Saudite, deşi este puţin probabil că ar induce pe cineva în eroare, riscul escaladării conflictului fiind major. În acest scenariu, confruntarea militară - pe care mulţi europeni au căutat să o evite - ar deveni inevitabilă.

Înainte de a cataloga astfel de desfăşurări ca fiind rocamboleşti şi generatoare de panică sau de a fi respinse ca ipoteză posibilă pe motiv că ar fi sortite eşecului, trebuie făcut apel la lecţiile istoriei: motivul pentru care Japonia nu a atacat Statele Unite la începtul anilor 1940 a fost reprezentat de presiunile exercitate asupra economiei japoneze (actuala situaţie a Iranului) până la punctul în care niponii au considerat că războiul era preferabil unei strangulări lente. Nu a schimbat nimic faptul că mulţi lideri militari japonezi, printre care amiralul Isoroku Yamamoto - care a planificat atacul de la Pearl Harbor (Operaţiunea Hawaii, cum a fost numită de Statul Major Imperial japonez)  - credeau că înfrângerea Japoniei era inevitabilă.

Este greu de imaginat că Uniunea Europeană, care a decis sancţiunile, nu va fi luat în calcul astfel de  posibile evoluţii. Faptul că nave de război britanice şi franceze au însoţit portavionul american Abraham Lincoln în trecerea sa prin strâmtoarea Ormuz, între golfurile Oman şi Persic - în pofida durelor avertismente iraniene - denotă că guvernele UE sunt perfect conştiente de consecinţele posibile şi că le-au asumat.

Declaraţi neliniştitoare
Ayatolahul Khamenei a făcut afirmaţii neliniştitoare în legătură cu programul nuclear iranian. „Cu ajutorul Cerului şi fără să ţinem seama de propagandă, Iranul va continua, ferm şi serios, actualul său curs în domeniul nuclear. Presiunile, sancţiunile şi asasinatele nu vor avea nici un rezultat”
 a afirmat liderul spiritual şi politic suprem. Înaltul cleric s-a exprimat astfel la câteva ore după eşuarea ultimei tentative a inspectorilor Agenţiei Internaţionale pentru Energie Atomică de a înlătura suspiciunile privind acuzele de construcţie a bombei atomice de către Iran. În fapt, a fost restricţionat accesul inspectorilor internaţionali la instalaţiile nucleare iraniene.

Această atitudine este un semn de mare slăbiciune a regimului mullah-ilor din Teheran, care „se simte din ce în ce mai strâmtorat de crescânda presiune internaţională” şi reacţionează ca atare - provocând, în loc să coopereze- comentează Die Welt. Există o singură cale prin care Iranul poate recâştiga un dram de încredere în ochii comunităţii statelor lumii: toate uşile trebuie să rămînă larg deschise inspectorilor. Manevrele iraniene sunt un joc tactic „cu frica pe cât de larg răspândită pe atât de exagerată” provocată de presupusa, dar inexistenta capacitate a Teheranului „de a incendia întreaga regiune” - consideră Der Standard. Iranul insistă că nu are un program nuclear militar, îmbogăţind uraniul doar în scopuri paşnice. Afirmaţiile nu sunt creditate de o bună parte a comunităţii internaţionale.Mesajul Teheranului este pe cât de brutal, pe atât de simplu: nici sancţiunile economice, nici ameninţările militare nu pot îngenunchea Republica Islamică - concluzionează  Le Monde
Pe de altă parte, senatorul american John McCain l-a mustrat pe generalul Martin Dempsey, şeful Statului major american interarme, care a afirmat nu doar că ar fi „imprudent”
 ca statul evreu să atace în acest moment, dar şi că Iranul ar fi un „actor raţional”. Nu se ştie pe ce anume s-a bazat Martin Dempsey când a făcut aceste afirmaţii. Dar e limpede că nu se poate pune semn de egalitate între fanatismul religios al liderilor iranieni şi forma mentis, net mai raţională, marcându-i pe foştii lider de partid şi de stat ruşi cu care, ca atare, s-a putut negocia un acord în timpul războiului rece. 

Iranul trebuie să aibă dreptul de a îmbogăţi uraniul- Iranul nu trebuie să aibă dreptul de a îmbogăţi uraniul

Peter Jenkins, fostul reprezentant permanent al Marii Britanii pe lângă Agenţia Internaţională pentru Energie Atomică (AIEA) consideră că Teheranul ar trebui să fie autorizat să îmbogăţească uraniu, dar cu cele mai stricte măsuri de precauţie. Acum, doar Occidentul insistă ca Iranul să renunţe la programul de îmbogăţire a uraniului. Majoritatea statelor ne-occidentale ar prefera ca Iranul să fie tratat precum ceilalţi semnatari ai Tratatului de neproliferare (TNP): să aibă dreptul de a îmbogăţi uraniu în schimbul unei supravegheri sporite din partea inspectorilor AIEA. „Aş înclina spre această soluţie. Eu consider într-adevăr că această criză care se profilează ar putea fi evitată printr-un acord după cum urmează: Iranul ar accepta cele mai înalte garanţii ale AIEA în schimbul permisiunii de a continua să îmbogăţească uraniu. În plus, Iranul ar trebui să adopte spontan măsuri pentru a restabili încrederea asupra faptului că nu intenţionează să producă arme nucleare. Acesta este în esenţă târgul pe care Iranul l-a propus Marii Britanii, Franţei şi Germaniei în 2005. Privind retrospectiv ar fi trebuit acceptat. Nu s-a făcut pentru că scopul era de a opri orice îmbogăţire a uraniului de către Iran. Acesta este ţelul pe care şi l-a stabilit Occidentul, deşi iranienii au repetat, la nesfârşit, că nu doresc să fie trataţi ca o ţară de mâna a doua în cadrul TNP - cu mai puţine drepturi decât ceilalţi semnatari - şi în pofida dovezilor că au mai degrabă tendinţa de a sfida decât de a ceda sub presiune.”

Uniunea Europeană încearcă să oblige Teheranul să îşi întrerupă programul nuclear. În termeni de sancţiuni împotriva Iranului, Uniunea Europeană şi-a pus pe masă toate cărţile. Acesta este ultimul nivel în încercarea, veche de aproape un deceniu, de a rezolva conflictul prin mijloace paşnice. Dacă Iranul nu se lasă impresionat, rămâne doar soluţia militară. UE şi SUA, care pariază demult pe sancţiuni mai aspre, asumă un mare risc. Dar oricine vrea să împiedice avansarea Iranului pe drumul construirii bombei atomice nu are altă variantă.
 A ataca exportul de petrol iranian înseamnă a ameninţa direct regimul Republicii Islamice, al cărui buget depinde în proporţie de 50% de aceste venituri. Embargoul european este un „pariu”
 riscant. 
Nimic nu garantează că pierderea pieţei europene de către Iran nu va fi compensată pe alte căi. Se consideră că riscul ca preţul petrolului să crească puternic este limitat: reluarea producţiei de petrol din Irak şi Libia ar trebui să atenueze şocul într-un moment în care economia globală încetineşte. Va fi fiind, oare, suficient pentru a determina Teheranul să negocieze serios în legătură cu îmbogăţirea uraniului? Probabil, nu. Regimul mollah-ilor nu a ajuns încă în punctul de a trebui să aleagă între supravieţuire şi programul său militar. A acţiona este o urgenţă. Altfel, cum ar putea fi convinşi israelienii să nu atace, în condiţiile în care sunt convinşi de realitatea capacităţilor nucleare iraniene? Embargoul asupra petrolului este, fără îndoială, mai puţin eficient decât războiul secret prin sabotaje, asasinate şi viruşi informatici. Dar are meritul de a demonstra public că Europa menţine presiunea asupra Iranului. 

Barack Obama referindu-se la Iran: “Nu joc la cacialma”
Dacă este cazul, Statele Unite vor folosi forţa pentru a împiedica posesia arsenalului atomic de către Iran, a sugerat liderul de la Casa Albă într-un interviu: „Nu am abandonat nici o opţiune” a precizat preşedintele american. „Aceasta include şi componenta militară (...) Nu este cacialma”
 a avertizat Barack Obama. 

Preşedintele american a adoptat cel mai dur ton folosit până acum pentru a avertiza că este dispus să recurgă la opţiunea militară, dacă este necesar, cu scopul de a împiedica Teheranul să se doteze cu arma nucleară. Declarând că ar fi inacceptabil ca Iranul să îşi construiască arma atomică, Barack Obama a subliniat: “Nu glumesc”.“Consider că atât guvernul iranian, cât şi cel israelian înţeleg că, atunci când Statele Unite spun că este inacceptabil ca Iranul să aibă arma nucleară, vorbesc foarte serios”. 

Interviul a apărut anterior întâlnirii dintre preşedintele american Barack Obama şi premierul israelian Benjamin Netanyahu, la Washington. Întâlnirea celor doi lideri a survenit în contextul în care SUA sunt îngrijorate de faptul că Israelul ar putea lansa un atac asupra siturilor nucleare din Iran, în următoarele luni, cu excepţia cazului în care ar primi asigurări ferme din partea Washingtonului, în sensul că americanii sunt dispuşi să adopte un ton dur faţă de iranieni.

Scopul lui Barack Obama a fost de a încearca să îl convingă pe oaspetele israelian - cu care, de-a lungul mandatului, nu a fost în relaţii strălucite - să renunţe la intenţiile acţiunilor militare planificate împotriva Iranului, pe care Netanyahu le-a reiterat în cadrul unei întâlniri cu premierul canadian Stephen Harper. Administraţia de la Washington afirmă că o operaţiune unilaterală în următoarele luni nu poate avea susţinerea Statelor Unite, iar organizarea unei asemenea campanii militare nu va beneficia de implicarea americană în pregătirea şi derularea sa.

Mesajele preşedintelui american par, mai degrabă, orientate către Israel decât înspre Iran. Declaraţiile au precedat întâlnirea dintre Barack Obama şi membrii Comitetului de Afaceri Publice Americano-Israeliene, influent grup de lobby care promovează interesele statului evreu pe lângă Executivul şi Congresul de la Washington. Reprezentanţii grupului aveau programată, ulterior, o întâlnire cu premierul israelian Benjamin Netanyahu, în timpul vizitei acestuia la Washington. 

Barack Obama a mai avertizat, în interviul din The Atlantic, asupra riscului de a permite Iranului - care nu se bucură de multă simpatie internaţională, suferind şi de pe urma problemelor pe care le traversează vecinul şi aliatul său, Siria - să pozeze în victimă: o asemenea evoluţie se va repercuta, ulterior, tocmai asupra securităţii Israelului.„Vorbim despre cea mai volatilă regiune a lumii. Pentru un număr considerabil de state din regiune care nu dispun de arme nucleare, arsenalul atomic iranian este inacceptabil. Iranul este cunoscut ca sponsor al terorismului, prin urmare ameninţarea proliferării este serioasă” a avertizat liderul de la Casa Albă. De fapt, disputa dintre Barack Obama şi Benjamin Netanyahu nu se leagă de metoda contracarării Teheranului, dar de momentul în care o campanie militară ar fi cu adevărat eficientă.  

„Iranul continuă să avanseze rapid şi cu aroganţă în domeniul nuclear, dispreţuind în totalitate deciziile comunităţii internaţionale”
 avertizase Benjamin Netanyahu.

“Cred că primul-ministru israelian are o profundă responsabilitate să protejeze israelienii într-un mediu ostil şi sunt sigur că ţine cont de istoria Holocaustului, de antisemitism şi de violenţele împotriva evreilor când reflectă la aceste chestiuni”
 a afirmat Barack Obama. “Este important să recunoaştem, totuşi, că premierul israelian este şi liderul unui stat modern, ştiind care sunt costurile oricărei acţiuni militare, iar după consultările noastre cu Guvernul israelian, cred că se va ţine cont de aceste costuri, de posibilele consecinţe.”
Barack Obama a apreciat că sancţiunile internaţionale împotriva Iranului sunt “mult mai eficiente decât se anticipase” şi că acestea oferă o şansă de a rezolva definiiv problema. El a menţionat, însă, că, în condiţiile în care sancţiunile nu au efectul scontat, SUA nu renunţă la vreo opţiune, adăugând că este în “interesul profund” nu doar al Israelului, dar şi al SUA ca Iranului să nu i se permită să se doteze cu arma nucleară.

Întrebat în legătură cu relaţia sa de până acum cu Benjamin Netanyahu, Barack Obama a afirmat că a cooperat îndeaproape cu acesta într-o serie de probleme, dar a recunoscut că relaţia lor este mai curând similară uneia de afaceri, nefiind una de apropiere personală. Într-un comentariu dedicat relaţiei dintre Statele Unite şi Israel, The Atlantic aminteşte că Netanyahu i-a transmis lui Obama că va accepta negocieri cu Teheranul doar după ce Iranul întrerupe programul nuclear. „Soluţia paşnică” a premierului israelian diferă de „soluţia paşnică” pe care încearcă să o negocieze comunitatea internaţională, care, dimpotrivă, speră că deschizând discuţiile cu Teheranul poate convinge regimul islamic să permită un control riguros al programului său nuclear, care să releve caracterul civil al acestuia, mai precizează The Atlantic.
Anterior publicării interviului - şi, desigur, a întâlnirii cu Benjamin Netanyahu, pe fondul tensiunilor din Iran - Barack Obama a calificat sprijinul SUA pentru Israel ca fiind “sacrosanct”
, subliniind necesitatea sprijinirii statului evreu de a-şi menţine “superioritatea militară”. Aflat la New York pentru un eveniment dedicat strângerii de fonduri destinate campaniei în vederea realegerii sale prin scrutinul din 6 noiembrie 2012, Barack Obama a vorbit în faţa susţinătorilor săi despre schimbările geopolitice provocate de revoltele populare din lumea arabomusulmană de la începutul lui 2011  “Unul dintre obiectivele noastre pe termen lung este să facem în aşa fel încât angajamentul sacrosanct pe care îl avem faţă de securitatea Israelului să nu se traducă numai prin a-i furniza acestuia capacităţile militare de care are nevoie, nu numai prin a-i permite să deţină genul de superioritate militară necesară într-o regiune foarte periculoasă” a subliniat el. SUA trebuie de asemenea să coopereze cu Israelul “pentru a încerca să clădească o pace durabilă în regiune. Şi este greu” a remarcat Barack Obama, ale cărui tentative de relansare a procesului de pace israeliano-palestinian au eşuat în pofida priorităţii pe care i-a acordat-o acestui dosar încă de la începutul mandatului său, în ianuarie 2009. 
La Washington se crede că Israelul va ataca Iranul
La Washington este adusă tot mai des în discuţie posibilitatea unui atac împotriva Iranului, declanşat de Israel. În pofida sancţiunilor impuse Teheranului, americanii cred ca Israelul va acţiona. 
Administraţia Obama se teme că Israelul nu va mai avea răbdare până când sancţiunile aplicate Teheranului vor da rezultate şi că ar putea lansa, de unul singur, un atac asupra instalaţiilor de îmbogăţire a uraniului din Iran. Pentru a convinge Israelul să manifeste rezerve faţă de o acţiune militară, liderul de la Casa Albă şi-a trimis la Ierusalim consilierul pe probleme de securitate naţională, Tom Donilon.

„În clipa de faţă, un atac militar ar fi nechibzuit şi destabilizator”
 - a declarat generalul Martin Dempsey, şeful Statului Major General al Armatei americane. 

„Pe cât posibil, nu faceţi uz de arme. Acesta este mesajul preşedintelui Obama către Israel, prin vocea consilierului Danilon. Iranul vrea să pară mai puternic decât este”
 a afirmat fostul şef al CIA, Michael Hayden, iniţiat în problemele politicii iraniene.
La rîndul lor, experţii militari americani avertizează că Israelul nu va putea pune capăt programului nuclear iranian prin simpla bombardare a instalaţiilor. Un atac eficient ar presupune cel puţin o sută de avioane militare care să străbată 1600 de kilometri, să survoleze Iranul şi să poată fi alimentate în zbor. Apărarea antiaeriană ar trebui neutralizată, iar instalaţiile nucleare, amplasate subteran, ar trebui lovite în repetate rânduri pentru a putea fi distruse. Israelul nu dispune, cu siguranţă, de echipamentul necesar nici pentru alimentarea aparatelor aflate în misiune, nici pentru intervenţia în forţă cu bombe antibuncăr.
„SUA au un pact de apărare necondiţionată cu Israelul. De aceea, în cazul unui atac, suntem automat implicaţi”
 susţine Mike Rogers - membru în Comisia pentru servicii secrete din cadrul Congresului. În opinia anumitor consilieri de la Casa Albă, pericolul unui război, în scopuri preventive, cu Teheranul este mai mare ca primejdia unui Iran înarmat cu bombe nucleare. „Se estimează că Israelul deţine aproximativ 250 de ogive atomice. Multe dintre acestea se află la bordul unor submarine” afirmă Fareed Zakaria, publicist şi apropiat al preşedintelui Barack Obama.

Cu toate acestea, administraţia de la Washington ştie că Israelul nu se va baza niciodată doar pe potenţialul de disuasiune al armelor atomice pe care le deţine. La nevoie, şefului Casei Albe i se va aminti de promisiunea avansată, anume că va face tot posibilul pentru a împiedica existenţa unui Iran înarmat nuclear.
Iranul nu are şanse în faţa SUA
Un eventual război între SUA şi Iran s-ar termina în timp record dacă americanii recurg la noua armă capabilă să spulbere o ţintă aflată la peste 150  km şi care lansează proiectile cu o viteză de opt ori mai mare decât a sunetului. La Centrul Naval Surface Warfare din Dahlgren, Virginia, americanii fac ultimele teste la o armă capabilă să lanseze un proiectil cu viteza de aproximativ 8 Mach. Este vorba de un tun electromagnetic care foloseşte o undă de energie electrică pentru lansarea proiectilului. 

Un foc tras de acest tun generează 33 megajouli forţă pe teavă. Un megajoule  echivalează, aproximativ, cu o maşină de o tonă ce se deplasează cu viteza de 160 km/h. În cazul noii arme, impactul dintre proiectil şi ţintă va însemna de 33 de ori această forţă. 

Proiectilul noii arme, cântărind aproximativ 9 kg, ar putea străbate o distanţă de peste 150 km în doar câteva minute şi ar lovi cu precizie ţinta.  În prezent, navele de război americane pot atinge ţinte aflate la aproximativ 20 km, dar cu noua armă vor putea deschide focul de la o distanţă mult mai mare. De asemenea, se elimină pericolul transportului materialelor explozibile la bord. 

Alegeri parlamentare în Iran - facţiunile conservatoare şi puterea

Susţinătorii preşedintelui Mahmoud Ahmadinejad şi cei ai ayatollahului Ali Khamenei s-au luptat, în cadrul alegerilor parlamentare, pentru puterea politică şi economică în Iran. 

Reformiştii au fost reduşi la tăcere în Iran.

Scrutinul survine în plină criză a relaţiilor Teheranului cu Occidentul pe tema programului nuclear şi la trei ani după alegerile prezidenţiale din 2009, marcate de acuzaţii de fraudă ce au dus la revolte de stradă împotriva regimului. Forţele de securitate au folosit, atunci, forţa pentru a înabuşi mişcarea. Acum, candidaţii reformişti au renunţat la luptă şi şi-au îndemnat susţinătorii să rămână acasă. Regimul de la Teheran a depus eforturi pentru a aduce alegătorii la urne, scopul real fiind de a-şi demonstra legitimitatea în faţa comunităţii internaţionale.

Analiştii politici iranieni au descris scrutinul ca o cursă între facţiunile conservatoare rivale din guvern. “Miza este dacă e susţinut sau nu Ahmadinejad”
 a precizat un profesor de ştiinte politice de la Universitatea Teheran, Sadegh Zibakalam. “Există o rivalitate între Ahmadinejad, pe de o parte, şi liderul suprem pe de alta (...), nu deschisă şi nu directă, desigur” a adăugat el.

Liderul suprem iranian, ayatollahul Ali Khamenei, a susţinut public victoria controversată a lui Mahmoud Ahmadinejad în 2009. 

Tensiunile dintre cei doi s-au intensificat pe parcursul anului trecut. Mahmoud Ahmadinejad a dispărut de pe scena publică timp de 11 zile după ce ayatollahul Ali Khamenei i-a respins pur şi simplu decizia de a-l demite pe ministrul informaţiilor. 

Disensiunile dintre şeful statului iranian şi liderul suprem spiritual au devenit tot mai evidente. Mulţi dintre aliaţii preşedintelui au fost vizaţi de procese şi anchete. Ziarul Keyhan, condus de un apropiat al lui Khamenei, l-a atacat public pe Esfandiar Raheem Mashaie, principalul consilier al lui Mahmoud Ahmadinejad, acuzându-l ca ar “conduce un curent deviant”. Acuzaţia privind “curentul deviant” face referire la intenţia lui Mahmoud Ahmadinejad şi a aliaţilor săi de a diminua puterea clericilor în general şi a ayatollahului Khamenei în special.

Toate disensiunile intră, însa, într-un con de umbră când se face referire la Statele Unite şi Israel, consideraţi cei mai mari duşmani ai Iranului. Anterior scrutinului, într-un discurs rostit în faţa a mii de susţinatori, ayatollahul Ali Khamenei a acuzat SUA şi aliaţii lor că încearcă să-i împiedice pe iranieni să voteze. Ministrul informatiilor, Heydar Moslehi, a afirmat că “un procentaj de participare mai mare este o palmă dată puterilor arogante”.
 Opinia este împartaşită de o parte din populaţie. Unii iranieni consideră că sancţiunile economice aspre impuse de Washington au dus la deprecierea monedei iraniene în ultimele luni. Alţii au evocat asasinatele recente ale căror ţinte au fost oameni de ştiinţă iranieni specializaţi în energia nucleară, puse de guvern pe seama agenţilor străini.

Human Rights Watch: ”Alegerile parlamentare din Iran au fost incorecte”

Era de aşteptat ca forul legislativ de la Teheran să rămână dominat de conservatori. Opoziţia reformatoare a boicotat scrutinul, în semn de protest faţă de represiunea a cărei victimă este, din 2009, după realegerea contestată a lui Mahmoud Ahmadinejad. Reamintind restricţiile privind libertăţile politice în Iran, organizaţia pentru apărarea drepturilor omului Human Rights Watch (HRW) a catalogat scrutinul drept  ”incorect”
, pornind chiar de la selecţia celor 3.400 de candidaţi autorizaţi să intre în cursă prntru obţinerea voturilor alegătorilor.
Conservatorii preşedintelui Mahmoud Ahmadinejad, aflaţi la putere, i-au chemat la urne pe cei 48 de milioane de alegători pentru a-şi exprima sprijinul în favoarea regimului, confruntat cu severe sancţiuni internaţionale şi ameninţarea militară a Israelului din cauza controversatului său program nuclear. ”Există în ultimul timp multă propagandă şi presiune împotriva Iranului” şi ”cu cât vor fi mai multe persoane la vot, cu atât mai bine pentru viitorul, prestigiul şi securitatea ţării”
 a declarat liderul religios suprem, ayatollahul Ali Khamenei. 

Anterior scrutinului: activiştii online, vânaţi de poliţia cibernetică iraniană 

Un raport al Amnesty International arată că regimul de la Teheran a încearcat să împiedice izbucnirea unor noi proteste populare înainte de alegerile parlamentare prin execuţii publice, biciuirea bloggerilor şi prin atacarea site-urilor critice de către poliţia cibernetică. 

Potrivit Amnesty International, forţele de securitate şi-au extins măsurile de intimidare şi de supraveghere a opoziţiei. „În ultimele luni am asistat la un val de arestări - avocaţi, studenţi, jurnalişti, politicieni ai opoziţiei, reprezentanţi ai minorităţilor etnice şi religioase”
 a afirmat Dieter Karg, expert în Iran la Amnesty Internaţional. 
Regimul a intensificat represiunea după demonstraţiile de masă care au urmat alegerilor prezidenţiale din 2009. Fostul premier şi lider al opoziţiei Hossein Mussawi - adversarul din epocă al lui Mahmoud Ahmadinejad în cursa prezidenţială - este, în continuare, de facto, în arest la domiciliu. 

Odată cu apropierea alegerilor parlamentare, prigoana împotriva bloggerilor, jurnaliştilor şi activiştilor pentru drepturile omului s-a intensificat. Nou înfiinţata unitate de poliţie cibernetică, având conexiuni cu Garda Revoluţionară, i-a obligat pe proprietarii de Internet café-uri să stocheze datele referitoare la identitatea utilizatorilor lor. În plus, unitatea a dirijat atacuri anti-Twitter. Multe site-uri internaţionale au fost blocate în Iran. Bloggerii - mai ales activistele pentru drepturile femeilor - au fost sub presiune. Fereshteh Shirazi a fost arestată în septembrie 2011 şi condamnată la doi ani de închisoare „sub acuzaţia că a răspândit minciuni pe blogul ei”
, având şi interdicţia de a părăsi ţara pe o durată de şapte ani. Tot în septembrie 2011 o altă bloggeriţă, Somayeh Tohidlou, a fost condamnată la 50 de lovituri de bici sub acuzaţia că l-a „jignit pe preşedinte”. Hossein Derakhshan, unul dintre cei mai cunoscuţi bloggeri iranieni, a fost condamnat în 2010 la peste 19 ani de închisoare.  

Membrii grupurilor de apărare a drepturilor omului sunt ameninţaţi cu pedepse dure. Directoarea Centre for Human Rights Defenders, Narges Mohammadi, a fost condamnată, în septembrie 2011, la 11 ani de închisoare pentru „propagandă împotriva sistemului”.
 Pe de altă parte, raportul Amnesty International arată că, în 2011, au fost executaţi de patru ori mai mulţi iranieni decât în 2010. Organizaţia critică maltratarea şi torturarea prizonierilor politici, procesele nedrepte şi condiţiile improprii de detenţie.  Organizaţia le-a cerut autorităţilor iraniene să elibereze imediat şi necondiţionat toţi deţinuţii politici, dar se aşteaptă doar la accentuarea represiunii.

Restricţionarea opoziţiei

Susţinătorii mişcării de opoziţie nu au dreptul să demonstreze. 
Liderul mişcării de protest din 2009, Hossein Mousavi şi soţia sa, Zahra Rahnavard, sunt complet izolaţi de lumea exterioară, fiind arestaţi la domiciliu. Singurele mesaje care răzbat către Hossein Mousavi sunt trimise prin intermediul fiicelor sale, care au dreptul să-l viziteze, din când în când. 

Tentativa de a relua protestele în 14 februarie 2012 - pentru a marca aniversarea Mişcării Verzi - a fost zădărnicită de guvern, care a blocat accesul la serviciile de mesagerie străine şi de forţele de securitate care au patrulat în număr mare pe străzile Teheranului. Ca urmare, reformiştii au ales să boicoteze alegerile parlamentare prin neparticipare, sperând că o rată de participare scăzută la urne va întări opoziţia tăcută.

Zvonuri şi declaraţii: Ayatollahul Ali Khamenei are cancer; Ahmadinejad comparat cu Stalin şi Ceauşescu; aliaţii lui Ahmadinejad acuzaţi de vrajitorie; europenii fură ploaia; Bin Laden a fost deţinut de americani

Ayatollahul Ali Khamenei este bolnav de cancer

Potrivit unui document apărut pe WikiLeaks, care ar fi fost trimis de consulatul Statelor Unite la Istanbul, un om de afaceri, a cărui identitate şi naţionalitate nu sunt precizate şi care ar fi avut legături cu fostul preşedinte iranian Akbar Hashemi Rafsandjani, a declarat că Ali Khamenei suferă de o formă rară de leucemie. Documentul, care datează de peste doi ani, a fost publicat în Anglia. În perioada respectivă, Akbar Hashemi Rafsandjani tocmai îşi lansase campania împotriva realegerii preşedintelui iranian Mahmoud Ahmadinejad.
După ce a fost informat în legătură cu starea de sănătate a liderului suprem “Rafsandjani a încetat campania împotriva lui Khamenei în Adunarea Experţilor (unul dintre centrele de putere ale sistemului politic Iranian n.r.) şi a decis să lase natura să îşi continue cursul”
 se precizează în document. “După decesul liderului suprem, Rafsandjani va încerca să mobilizeze Adunarea Experţilor pentru a fi numit în locul acestuia” se mai dezvăluie.“Dacă reuşeşte (...) el îl va invita apoi pe Ahmadinejad să demisioneze şi va convoca noi alegeri”.

Ayatollahul Ali Khamenei, susţinătorul unei linii dure mai ales faţă de Statele Unite, a avut întotdeauna influenţă decisivă asupra problemelor şi deciziilor-cheie din Iran.

Mahmoud Ahmadinejad comparat cu Stalin şi Ceauşescu

Liderul opoziţiei iraniene, Mir Hossein Moussavi, a comparat modul de conducere al preşedintelui Mahmoud Ahmadinejad cu cel al lui Iosif Visarionovici Stalin şi al lui Nicolae Ceauşescu. “Propaganda folosită de susţinătorii guvernului în această epocă poate fi comparată cu cea a lui Stalin în Uniunea Sovietică sau cea a lui Nicolae Ceauşescu în România”
.

Mir Hossein Moussavi - fost premier în anii '80, Mehdi Karroubi - fostul preşedinte al Parlamentului, şi foştii preşedinţi Mohammad Khatami şi Akbar Hashemi-Rafsanjani au condus opoziţia împotriva lui Mahmoud Ahmadinejad. Cei patru au acuzat guvernul de fraudarea alegerilor prezidenţiale din iunie 2009 şi nu au recunoscut realegerea lui Mahmoud Ahmadinejad. 

Aliaţii lui Mahmoud Ahmadinejad acuzaţi de vrăjitorie

Aliaţi ai preşedintelui iranian Mahmoud Ahmadinejad au fost acuzaţi că folosesc puteri supranaturale pentru a-i promova politicile.(The Guardian). Mai mult, apropiaţi ai preşedintelui Mahmoud Ahmadinejad şi ai şefului administraţiei, Esfandiar Rahim Mashaei au fost arestaţi, în 2011, fiind acuzaţi de vrăjitorie şi de invocarea spiritelor. S-a precizat că unul dintre cei arestaţi, Abbas Ghaffari, este “un om cu tehnici speciale în metafizică şi legături cu lumi necunsocute”.
 Arestările au survenit în condiţiile conflictului tot mai intens dintre Mahmoud Ahmadinejad şi Ali Khamenei, care a făcut ca mai mulţi parlamentari să ceară suspendarea preşedintelui.

A fost prezentat public un documentar care avertiza cu privire la iminenta reîntoarcere a imamului Mahdi, cel ascuns, venerat ca salvatorul islamului şiit, a cărui revenire pe pământ este anticipată de credincioşi. Clericii conservatori, care spun că reveniera lui Mahdi nu poate fi preconizată, au acuzat un “curent deviant” în cercul apropiat al preşedintelui, inclusiv în ceea ce îl priveşte pe Mashaei, care este considerat responsabil pentru respectivul documentar. Obsesia preşedintelui pentru imamul Mahdi este cunoscută. Mahmoud Ahmadinejad s-a referit de multe ori la el, în discursuri, şi a spus că are dovezi că SUA încearcă să împiedice revenirea pe pământ a lui Mahdi.

Mahmoud Ahmadinejad a afirmat că europenii fură ploaia Iranului

Mahmoud Ahmadinejad a acuzat occidentalii de un complot pentru a provoca secetă în Iran, folosind echipamente high-tech pentru a goli norii de picăturile de ploaie. Acuzaţiile au fost făcute cu ocazia unui discurs ţinut la inaugurarea unui baraj. Potrivit preşedintelui iranian, în următoarele trei decenii, regiunile lumii care “înspăimântă occidentul prin capacitatea lor de a iniţia culturi şi civilizaţii influente”
 vor fi atacate. Mahmoud Ahmadinejad a fost ajutat de natură: când şi-a încheiat discursul, a început să plouă.
În cazul lui Mahmoud Ahmadinejad, mania persecuţiei nu este o noutate. 

Comitetul Olipmic iranian s-a plâns că logo-ul Jocurilor Olimpice din 2012 disimulează cuvântul Zion, care desemnează oraşul Ierusalim, capitala Israelului, stat pe care Iranul nu îl recunoaşte.

Ahmadinejad: “bin Laden a fost deţinut de armata americană”
“L-au îmbolnăvit şi, în timp ce era bolnav, l-au ucis”
 a afirmat preşedintele iranian despre bin Laden, acuzându-l pe omologul său american Barack Obama că a luat această decizie din motive electorale.

Statele Unite l-au deţinut pe Osama bin Laden “o perioadă de timp” dar au decis să îl ucidă “din motive de politică internă; americanii l-au ucis pe bin Laden pentru ca Obama să fie reales” a afirmat Mahmoud Ahmadinejad. “Am informaţii precise potrivit cărora bin Laden a fost deţinut de armata americană  (...) după care aceasta a decis să îl ucidă” a declarat Mahmoud Ahmadinejad într-un interviu acordat televiziunii iraniene. Nu a precizat care sunt sursele sale de informaţie.

Iranul - acuzat de Washington că întreţine legături cu Al-Qaida în pofida condamnării terorismului - aminteşte, periodic, că Statele Unite au ajutat şi înarmat grupul lui bin Laden, la începuturile sale, pentru a lupta împotriva trupelor de ocupaţie sovietice în Afganistan.

Teheranul a reacţionat oficial la anunţul morţii lui Osama bin Laden apreciind că occidentalii nu mai au vreo justificare pentru prezenţa militară în Afganistan şi Irak şi ar trebui să părăsească regiunea.

OFENSIVA EXTREMISMULUI DE DREAPTA ÎN EUROPA
Prezenţa unor partide extremiste în parlamente sau chiar în guverne sunt semnale alarmante pentru statul de drept şi pentru sistemul democratic. În numeroase ţări europene se observă o ofensivă a forţelor de extremă dreapta, deseori bagatelizate sau ignorate.

Un bilanţ sumar 

Atentatele comise în Germania de către grupul Subterana Naţional-Socialistă şi naţionalistul eurosceptic exaltat Anders Behring Breivik în Norvegia au readus în actualitate problema pericolului extremismului de dreapta.
Atentatul teroristului norvegian Anders Behring Breivik, un exaltat, antiglobalist şi un adversar declarat al Uniunii Europene, a atras atenţia asupra unui pericol care multă vreme a fost subapreciat, bagatelizat sau, pur şi simplu, ignorat. Chiar dacă Breivik a acţionat de unul singur, „Manifestul” său, publicat pe internet, cuprinde toate stereotipiile ideologice care, într-o măsură mai mică sau mai mare, pot fi identificate şi în programele unor organizaţii, partide, grupări sau asociaţii etichetate drept neofasciste, neonaziste, naţional-populiste, extremiste sau radicale de dreapta. Soluţiile autoritare cuprinse în programele acestor partide care, între timp, au apărut în aproape toate ţările europene, pornesc de la idei etnocentriste, deseori - dar şi rasiste şi antisemite.

Faptul că unele din aceste partide sunt prezente şi în parlamente, ca de pildă gruparea revizionistă şi radicală de dreapta Jobbik din Ungaria, este un fenomen mai mult decât îngrijorător. Pe de o parte, Jobbik susţine linia naţional-conservatoare a guvernului Fidesz, condus de Viktor Orbán. Pe de altă parte, incită la manifestări xenoobe apelând la toate formele de propagandă, prin folosirea mass-media sau a unor grupuri muzicale care se transformă în curele de transmisie ideologică.
Criza în care se zbate Europa a lărgit şansele extremiştilor de dreapta. 

În Grecia - ţară afectată în cel mai înalt grad de criză - Partidul Laos, extremist, a fost cooptat în guvernul de la Atena. Liderul partidului, Gheorghios Karatzaferis, se numără printre cei care au sprijinit activ regimul dictatorial al coloneilor, instaurat în anii 1970. Pe lângă acest partid, în Grecia mai există  organizaţia extremistă Chryssi Avgi, membră a Frontului Naţional European. La această asociaţie extremistă au aderat mai multe grupări radicale de dreapta din Europa care se consideră avangarda naţionalismului militant: Falanga Spaniolă (Falange Española), Partidul Naţional-Democrat din Germania (NPD), Forza Nuova (din Italia), Renaşterea Naţională din Polonia (Narodowe Odrodzenie Polski - NOP), Uniunea Pan-ucraineană Svoboda. În cadrul Frontului, Bulgarski Nationalen Soius şi Alianţa Naţională - Nationale Alliantie - din Olanda au doar statut de observatori. Secretarul general al Frontului este italianul Roberto Fiore (de la Forza Nuova), care a executat o condamnat pentru implicarea într-un atentat cu bombe la Bologna.

Dezvăluirile recente legate de atentatele comise în ultimii zece ani de către organizaţia germană Subterana Naţional-Socialistă (NSU) au fost percepute ca un pericol real la adresa democraţiei şi a statului de drept.

O dovadă elocventă pentru acest pericol la nivel european o reprezintă şi legăturile existente între structurile unor grupări radicale la nivel continental - la care, totuşi, nu au aderat toate partidele radicale de dreapta, eurocritice, naţional-populiste, cu tendinţe negaţioniste şi cu accente militant-xenofobe. 

Recrudescenţa extremismului de dreapta în Europa

Extremiştii şi partidele anti-imigraţie au intrat rapid pe avanscena politică europeană, iar partidele de centru încearcă acum să le facă jocul, precizează deputatul laburist britanic, fost ministru al afacerilor europene, Denis McShane.
 

Timp de câteva decenii, Suedia a fost deschizătoarea căii modelului mixt al comerţului liber şi al solidarităţii sociale, a reprezentat idealul european. 
Nu mai este cazul, în prezent. Suedezii au girat prin vot, pentru a ajunge în Parlament, un grup de politicieni care exprimă, obsesiv, pericolul apariţiei sentimentului de pierdere a identităţii naţionale şi furia împotriva imigranţilor, bănuiţi că ar reprezenta un pericol pentru identitatea suedeză. 

Astfel, în Europa îşi face loc o nouă clasă politică. Cu un deceniu în urmă, politica extremistă era marginală. Acum, a ajuns o forţă parlamentară care a început să schimbe comportamentul şi exprimarea celorlalte partide. 

Europa de după căderea Zidului Berlinului nu se mai confruntă cu o ameninţare comună, iar în lipsa unui consens asupra faptului că NATO reprezintă o prioritate de prim rang, politica pare a-şi fi pierdut reperele. 

Compromisuri pentru guvernarea societăţii
Cei care sugerează că nefericirile naţionale sunt provocate de imigranţi - sau de energia nucleară, de UE, de musulmani, de evrei, de economia de piaţă  - îşi unesc eforturile în noi politici comunitare, dăunătoare societăţii. Impulsul principal al acestei noi identităţi politice europene este de a striga „NU”.

Declinul partidelor de centru aflate la guvernare este accelerat de sistemul electoral european bazat pe reprezentarea proporţională, care permite chiar şi unor partide mici să câştige un număr de locuri în parlament. Acest lucru împiedică însă o conducere coerentă. Alegerile în baza aplicării sistemului reprezentării proporţionale au avut ca efect promovarea la nivel decizional a partidelor anti-imigraţie. Unele din acestea, precum Jobbik, din Ungaria, sunt xenofobe. Forţele de extremă dreapta din estul Europei încearcă să minimalizeze holocaustul, comparând crimele comunismului european cu exterminarea în masă a evreilor în lagărele de concentrare naziste.

Zone democratice tradiţionale ale lumii reprezintă, în prezent, un teren favorabil pentru dezvoltarea politicii de extremă dreapta. La ultimele alegeri aceasta au obţinut 11,9% în Franţa (Frontul Naţional), 8,3% în Italia (Liga Nordului), 15,5% în Olanda (Partidul Libertăţii al lui Geert Wilder), 28,9% în Elveţia (Partidul Poporului), 16,6% în Ungaria (Jobbik) şi 22,9% în Norvegia (Partidul Progresist). Procentaje semnificative s-au înregistrat şi în Belgia, Letonia, Slovacia şi Slovenia. Suportul acordat formaţiunilor de extremă dreapta reduce considerabil forţa guvernelor tradiţionale şi erodează influenţa şi importanţa partidelor care au dominat scena politică în perioada de după război.

Aceste noi politici nu pot fi puse în carantină. 

În căutarea unui nou elan populist care să-i atenueze slabele rezultate politice, Nicolas Sarkozy a lansat o campanie de expulzare forţată a minorităţii rrome. Chiar şi susţinătorii lui Sarkozy au fost şocaţi de duritatea cu care a fost deportată o minoritate etnică. Unul dintre comisarii europeni, Viviane Reding, a comparat situaţia cu cea a deportării evreilor din Al Doilea Război Mondial. Această acuzaţie a fost respinsă ferm, dar se aud tot mai des opinii conform cărora decizia lui NIcolas Sarkozy prevesteşte alte evenimente, asemănătoare.

Diferendele la nivelul UE – oportunităţi pentru dezvoltarea extremei dreapta
Declinul partidelor aflate la guvernare compromite proiectul european. Elitele UE de la Bruxelles nu au răspuns la procesul de dezintegrarea lentă a partidelor politice naţionale. Liderii de la Bruxelles se confruntă cu o economie regională fragilizată care numără peste 23 de milioane de şomeri şi nu au un plan de acţiune.

Diferendele la nivelul conducerii UE crează oportunităţi pentru dezvoltarea extremei dreapta. În perioada de creştere economică din anii 1960, muncitorii străini erau consideraţi aducători de valoare economiilor naţionale. Acum, într-o perioadă de declin economic, sunt acuzaţi de furtul locurilor de muncă. 
Uniunea Europeană este acuzată că, prin deschiderea frontierelor, lasă să intre pe teritoriul său străini. Partidele de dreapta din mai multe ţări au ieşit la atac. Comunităţi regionale precum cea catalană, flamandă ori naţionaliştii scoţieni doresc să se desprindă de Spania, Belgia ori Marea Britanie. Visul unui liberalism economic şi social european comun este pe cale să fie înlocuit prin vechile predispoziţii ale politicilor naţionaliste.

Alegătorii în căutarea unei comunităţi şi identităţi modelează noua politică a Europei. Despre cei care cred că noua dreaptă îşi trasează politica pe baza ideilor fasciste se spune că sunt prea alarmişti. Democraţia în Europa rămâne puternică - se spune, liniştitor - dar, în acest timp, partidele se fragmentează iar vacarmul vocilor politice devine tot mai puternic. Din aceste motive mitul "Eurabia" sau preluarea controlului Europei de către musulmani este prezentat insistent, deşi cea mai mare parte a celor 20 de milioane de musulmani europeni aspiră să se integreze stilului de viaţă al clasei de mijloc europene. Europa are nevoie de o conducere de încredere, care poate uni comunităţi divizate bazându-se pe o viziune care poate spune mai mult decât un "NU".

Noua extremă dreapta europeană
Noua extremă dreaptă europeană - care se organizează la nivelul întregului continent, având o pondere politică din ce în ce mai importantă - ar putea transforma în curând funcţionarea Uniunii.
 

Subiectul nu se regăseşte în dezbaterile televizate cele mai urmărite, deşi ar trebui. Reprezentanţii a şase partide din noua extremă dreapta europeană - Partidul Libertăţii (FPÖ, Austria), Vlaams Belang (naţionaliştii flamanzi), Partidul Poporului danez, Liga Nordului (Italia), Partidul Naţional Slovac şi Democraţii din Suedia se ridică pe valul unei furii sociale de talie continentală şi cochetează cu procentaje din două cifre. Noua extremă dreaptă europeană câştigă teren atât în mediile muncitoreşti cât şi în rândul populaţiei urbane tinere. 

Dacă în estul Europei mişcările de extremă dreapta sunt înclinate către ideologia fascistă, în Occident acestea atacă frontal multiculturalismul şi, mai ales, Islamul.
 

În Europa de Est, partidele cu adevărat profasciste sunt în creştere, continuatoare ale unei ideologii care datează din anii 1930. 
În Vest, extrema dreaptă prosperă după ce şi-a schimbat masca. „Asistăm la marea renovare a mişcărilor identitare de dreapta, a unei noi generaţii de partide de dreapta radicale”
 precizează Jean-Yves Camus, cercetător la Institutul de Relaţii Internaţionale şi Strategice. Şefii acestor partide fac eforturi de imagine pentru a nu fi calificaţi drept „extremişti”. Aceşti „populişti de dreapta” preferă - ca şi omologii lor de stânga - democraţia directă în detrimentul democraţiei reprezentative, denunţă elitele pe care le consideră desprinse de realitate, auto-reproduse, corupte de cosmopolitism şi mondializare. Se manifestă printr-o „democraţie de opinie” care transformă în lege tendinţele actuale. Poporul, afirmă aceştia, ştie ceea ce elitele nu au trăit şi nici nu au înţeles. Bruxelles reprezintă oaia lor neagră alături de Islam.

Extrema dreaptă „tradiţională" are puţini adepţi în Occident din cauza imaginii şi legilor ferme împotriva negaţionismului, antisemitismului, rasismului. 
Există şi excepţii, desigur. 
În Marea Britanie, Partid Naţional Britanic (BNP) a avut un oarecare succes local şi a obţinut doi eurodeputaţi. 
În Grecia, rasista Alarmă populară ortodoxă (LAOS) a profitat de valul protestatar obţinând voturi. Jean-Yves Camus subliniază că „În Europa Occidentală extrema dreptă de astăzi se îndepărtează de referinţa obişnuită la fascim şi la regimurile autoritare dintre cele două războaie mondiale. Extremele drepte tradiţionale, ele devin culturi în marginea societăţii, mai degrabă un zgomot în societate decât o realitate politică, cum este de exemplu partidul neonazist din Germania”.

 Jean-Yves Camus a teoretizat conceptul de „populism alpin” când Partidul austriac al libertăţii (FPÖ) al lui Jorg Haider, se alia cu conservatorii; Uniunea Democratică de Centru (UDC) a lui Christoph Blocher lua avânt în Elveţia, iar în Italia, Liga Nordului intra în guvernul lui Silvio Berlusconi. "În discurs, cele trei partide se întâlnesc: la marginea Mitteleuropei, această inimă alpină se hrăneşte cu amintiri din epoca pericolului otoman, o fantasmă a islamului, ca şi spectrul războiului iugoslav, aflat la originea fluxurilor migratoare” precizează Jean-Yves Camus. Populismul alpin este specific noii drepte din Europa de Vest. I s-a adăugat un eveniment uşor de exploatat propagandistic: atentatele din 11 septembrie 2001, care nu pot fi separate de islamofobia pe care au provocat-o.

Elveţia a votat prin referendum interzicerea construirii de minarete, inspirându-se din regulamentul „anti-minarete” al landurilor austriece Vorarlberg şi Carinthia. 
În Scandinavia, retorica privind pericolul Islamului şi a imigranţilor musulmani a fost eficientă: Partidul danez al Poporului (DF) este în creştere; Partidul Progresului (FrP) a ajuns în prim plan la nivelul politicii din Norvegia, situaţia regăsindu-se şi în Suedia.

Punctual:

În Franţa, partidul lui Jean-Marie Le Pen (Frontul Naţional) a creat surpriză la ultimele alegeri atingând pragul de 20% în mai multe regiuni. În zonele rurale din Pas-de-Calais (nord), fiica sa, Marine, a depăşit chiar 22% din voturile exprimate urmare a unui discurs axat pe apărarea ţăranilor contra politicii agricole a Uniunii Europene. 
În Italia, Liga Nordului, mişcarea lui Umberto Bossi, înfiinţată la sfârşitul anilor 1980 ca reacţie împotriva abuzurilor partidelor politice „romane” a câştigat teren în ultimii ani - inclusiv la alegerile pentru PE - prin campania pe tema respingerii „celuilalt”, începând cu italienii din sud şi cu imigranţii. 

Liga Nordului se identifică prin discursurile xenofobe, prin ideile legate de imigranţii care ar trebui „aruncaţi în mare” şi de minaretele care „denaturează frumoasele peisaje din Veneto” sau prin insultele adresate cardinalului din Milano, calificat ca „imam” în urma toleranţei sale. Au fost seduşi politic mii de mici întreprinzători - supăraţi că impozitele pe care le plătesc sunt „delapidate” pentru a ajuta „terroni” (ţărănoii) din Sud - şi angajaţii acestora care se tem că imigranţii le vor lua locurile de muncă, fermierii şi viticultorii iritaţi de legile de la Bruxelles, ca şi meşteşugarii preocupaţi de concurenţa din China şi din ţările în curs de dezvoltare. 
În Ungaria, Jobbik
, ridicat pe aripile crizei europene, alimentează ideea că democraţia este o dezamăgire. 
Jobbik este, în realitate, o umbrelă care reuneşte trei curente politice (trei partide). Unii dintre aceştia susţin securitate regională (în regiunile din estul Ungariei). Alţii se tem de destrămarea ordinii publice şi afirmă că vor secţii de poliţie care să-i protejeze de rromi - făcând dese referiri la integrarea acestora. Cu toate acestea, nici un lider al Gărzii Maghiare (organizaţie paramilitară legată de Jobbik, interzisă la sfârşitul anului 2009) şi al Jobbik nu a putut explica în ce fel paradele lor marţiale, urmate de retrageri fastuoase, au rezolvat problema integrarării rromilor din Ungaria. Un al treilea curent din Jobbik este reprezentat de cei care nu fac un secret din atracţia lor pentru naţional-socialism. În ochii lor, Jobbik este prea îngăduitor, fiind nevoie de acţiuni radicale. Printre susţinătorii Jobbik se numără şi alegătorii de bază ai dreptei radicale, transfugi din alte partide de dreapta. Aceştia sunt inspiraţi de mitul invaziei Ungariei de către promotori imobiliari israelieni, susţin că s-au săturat de capitalism, de UE, de guvern. Influenţa lor este limitată. 
Susţinătorii Jobbik investesc partidul cu o misiune pedagogică, afirmând că vor pune presiune pe Fidesz pentru a-l împinge în direcţia „bună”. Dar nici unul dintre modelele lor externe - nici PiS-ul polonez, nici FPÖ-ul austriac - nu atacă rromii şi evreii pe un ton atât de vehement sau nu neagă Holocaustul atât de ferm aşa cum se întâmplă pe forumurile oficiale şi semi-oficiale ale Jobbik. 

 În Austria, Partidul Libertăţii (FPÖ) a strâns voturi fluturând ameninţarea „invaziei” imigranţilor din Turcia - care ar ameninţa „pacea socială” – menţinându-se la peste 20% din preferinţele electoratului, tendinţa părând a fi de creştere.

Fieful Partidului Libertăţii a fost - şi a rămas - prosperul land austriac Vorarlberg unde, mijlocul anilor 1950, se putea încă vedea o zvastică sculptată în stânca muntelui deasupra castelului Hohenems.

Temerile unei părţi din populaţie au acum un alt nume. „Problema noastră o constituie mai ales imigranţii turci” afirmă  Horst Obwegeser, proprietarul unei companii de energie electrică şi şef al secţiei locale a Partidului Libertăţii din Austria, principala forţă a extremei dreapta. „Noi nu vrem să devenim un mic Istanbul” a subliniat el. Acest discurs anxios a avut ecou.

Deschis asupra spaţiului germanic din jurul lacului Constance, Vorarlberg este Landul austriac cel mai prosper, leagănul industriilor de vârf. În această regiune privilegiată, unde omniprezenţa munţilor este baza identităţii colective, se desfăşoară retorica xenofobă?
Partidul Libertăţii se situează în jur de 30% în preferinţe. Şeful FPÖ, Heinz Strache "a ieşit în sfârşit din umbra lui Jörg Haider"
 liderul său istoric. 

În Olanda, pământ tradiţional al toleranţei, reversul medaliei este creşterea importanţei Partidului Libertăţii (PVV) condus de liderul anti-imigraţie şi anti-islamic Geert Wilders. Către acesta îşi îndreaptă  intenţiile de vot din ce în ce mai mulţi olandezi.  
Odată cu creşterea notorietăţii lui Geert Wilders apare o problemă legată de imaginea Olandei în străinătate. O parte a presei franceze şi britanice - contrar celei olandeze - califică Partidul Libertăţii al lui Wilders ca fiind „de extremă dreapta” sau „xenofob” şi ridică semne de întrebare legate de schimbările intervenite în Olanda. Pentru olandezi, însă, nu pare nimic surprinzător: „în zilele noastre aproape toate ţările europene au mari partide xenofobe şi anti-islam”
. Wilders nu provoacă, deci, mirare, aşa cum se întâmplase cu Jörg Haider, în Austria. „Succesul său contrazice prejudecata germană potrivit căreia olandezii ar fi toleranţi şi liberali”. Cu Wilders, Olanda a devenit „o mică ţară normală. Nici un motiv de bucurie”. Din cauza teritoriului său mic şi a influenţei modeste pe care o are în sânul instituţiilor europene, Olanda „canalizează lipsa sa de putere în această lume imensă şi ostilă cu o vorbărie ipohondriacă asupra voalurilor şi minaretelor”. „Sub influenţa lui Wilders, dar şi din cauza tuturor celorlalte partide care nu mai vor să accepte, să tolereze şi să răsfeţe imigranţii, politica olandeză seamănă din ce în ce mai mult cu cea a Elveţiei: conservatoare, xenofobă şi mic-burgeză” conchide De Groene Amsterdammer.
În Danemarca, în mai puţin de un deceniu, Partidul Poporului danez a avansat de la gradul de mică mişcare de extremă dreapta la cel de piesă importantă pe eşichierul politic. 

Legile daneze privind imigraţia sunt foarte stricte. Promotorul acestor legi, Partidul Poporului danez (DF) a devenit un actor stabil şi influent al peisajului politic. A câştigat teren în plan electoral, multe dintre ideile sale întrunind, acum,  consensul principalelor forţe politice. 
„Reţeta” acestui partid este inedită: în mod declarat este, în acelaşi timp, anti-Islam şi anti-imigraţie, dar favorabil persoanelor vârstnice şi cu handicap; este eurofob, ostil aderării Turciei la UE, dar pro-israelian. „Este de departe cea mai eficientă maşină politică din Danemarca"
 afirmă comentatorul politic Peter Mogensen. 
În Anglia, Liga Engleză de Apărare (EDL), "armata de stradă" anti-musulmană, dobândeşte din ce în ce mai mulţi adepţi. Protestele strâng acum multe mii de aderenţi. 

EDL are una dintre cele mai îngrijorătoare evoluţii pe scena extremei drepte engleze, ulterior Frontului Naţional - partid politic neo-nazist care propovăduia deschis supremaţia albilor. 

Liga Engleză de Apărare pare să aibă succes în exportul noului brand de "nativism"
 spre continent, o combinaţie de anti-musulmanism vitriolant, manifestaţii stradale agresive şi încercări de a atrage bandele de hooligans organizând mitinguri în jurul unor meciuri de fotbal. Distinctă de extrema dreaptă tradiţională, EDL pretinde a fi multi-etnică, ţintind "jihadismul" mai degrabă decât musulmanismul şi folosind o retorică mai apropiată de anti-islamismul neo-conservator decât de a formaţiunilor de extremă dreapta nostalgic naziste. 

Ca şi în cazul altor formaţiuni de gen din Europa - precum Partidul Poporului din Danemarca sau Pim Fortuyn - unii membri ai Ligii Engleze de Apărare încearcă să se distanţeze, pe site-ul grupului, de "neanderthalienii adoratori ai lui Adolf". Dar, organizaţiile de monitorizare ale extremei dreapta afirmă că, deşi EDL nu este o formaţiune "fascistă" sau "neo-nazistă", legăturile cu extrema dreapta tradiţională subzistă.  
 Pe modelul Ligii Engleze de Apărare au apărut Liga Franceză de Apărare şi o Ligă Olandeză de Apărare. 

Cifrele privind dimensiunea organizaţiei engleze şi numărul susţinătorilor săi sunt greu de stabilit - nu există nici date despre noile grupări continentale. 
Purtatorul de cuvânt al Ligii Engleze de Apărare a declarat că li se alătură militanţi ai "mişcării anti-Jihad" din Germania, Belgia, Elveţia şi din "alte state europene"  pentru a forma "Liga Europeană de Apărare" sau, alternativ, mult mai „liniştitoare” ca denumire "Iniţiativă europeană de prietenie".
Xenofobia ca politică, după „modelul danez”- un pericol european

Pericolul extinderii politicii explicit xenofobe la nivelul întregii Europe, pornind de la „modelul danez” este prezentat într-un articol publicat în Frankfurter Rundschau.. Reproducerea lui scuteşte de orice comentariu:

În avangarda xenofobiei

A fost odată ca niciodată o ţară mică în nordul Europei, mândră, cunoscută şi iubită pentru generozitatea şi ataşamentul său faţă de valorile liberale. Era un exemplu pentru toată lumea. 
Era vorba de Danemarca.

Astăzi, danezii scandalizează opinia publică prin poziţiile lor xenofobe. Au legile cele mai restrictive din Europa în materie de imigraţie, o veritabilă insultă la adresa gândirii liberale. Sunt în continuare un model, dar admiratorii lor sunt la cealaltă extremă a spectrului politic.

„Deciziile noastre vor fi în curând o referinţă pentru celelalte ţări” afirmă dreapta daneză. Experienţa arată că ar putea avea dreptate. Îndemnurile înspre limitarea imigraţiei „non occidentale” se răspândesc în Europa ca un foc.

Imigranţi aleşi cu grijă
Danemarca trece drept precursor al selectării imigranţilor. Impune soţilor străini (din afara UE) să fi împlinit cel puţin 24 de ani înainte de a cere reîntregirea familiei în Danemarca. În plus, vor trebui să cumuleze puncte. Baremul este astfel conceput încât cei care provin din lumea a treia şi nu au făcut studii să fie respinşi. „Anumite persoane nu trebuie, pur şi simplu, să poată intra la noi” a declarat, explicit, Lars Løkke Rasmussen
.

Guvernul a plasat deja atât de sus limita exigenţelor pentru cei care solicită şederea de lungă durată şi pentru candidaţii la cetăţenie, încât imigranţii care nu pot justifica faptul că au făcut studii superioare nu au practic nici o şansă. Exigenţe similare vor fi aplicate în curând tuturor celor care vor dori să-şi valorifice dreptul la o viaţă de familie. Danemarca primeşte cu braţele deschise doar partenerii de care are nevoie. Altfel, frontierele rămân închise.

O politică de denigrare a imigranţilor

Nimeni nu neagă dificultăţile legate de integrarea problematică a anumitor grupuri de străini. Dar soluţiile propuse de responsabilii politici danezi de mai mulţi ani încoace au înveninat dezbaterea şi au permis apariţia unor discursuri inimaginabile în majoritatea celorlaltor ţări.

În ce altă ţară ar putea, oare, deputaţii să califice Islamul drept ciumă şi organizaţie teroristă, sau să acuze musulmanii că îşi ucide fetele când nu permit violarea de către unchi? Toate acestea, fără a se auzi cel mai firav ţipăt de indignare sau să le fie solicitată demisia.
Cele mai dure atacuri cu putinţă au devenit atât de obişnuite în Danemarca, încât majoritatea oamenilor se mulţumesc acum doar să ridice indiferenţi din umeri. Iar partidul autor al acestor acuzaţii strâne, în favoarea sa, baza electorală a guvernului conservator. Modelul liberal a devenit respingător.

Cum am ajuns aici? 
Nu există vreun motiv obiectiv. Imigranţii „non occidentali” reprezintă doar 6% din populaţie; „ghetourile” în care locuiesc sunt plăcute cartiere verzi; Danemarca nu este afectată nici de şomaj excesiv, nici de un procentaj ridicat de criminalitate.Totuşi, extremiştii de dreapta au crescut în preferinţe ca urmare a campaniilor repetate de denigrare a imigranţilor. Tot pornind de la problematica legată de imigranţi au reuşit şi partidele tradiţionale să câştige trei runde de alegeri. Astăzi, doar un partid social-liberal şi un partid de stânga se pronunţă împotriva xenofobiei generalizate.

Imigraţia - un atu electoral

Această situaţie se află la originea unei avalanşe de noi reguli şi legi, toate vizând complicarea existenţei imigranţilor. Când guvernul pare să-i fi stigmatizat maximal, se găseşte o nouă restricţie, în alt sens: reducerea ajutoarelor sociale la jumătate în timpul primilor şapte ani petrecuţi în ţară; suspendarea alocaţiilor familiale în cazul în care copiii lor se comportă inadecvat.

Permanenta excludere adânceşte prăpastia dintre societatea daneză şi străini, mai ales în rândul tinerilor care provin din comunităţi închise, totul putând degenera într-o puternică  ură. 
Cum să te poţi integra dacă auzi, în fiecare dimineaţă, că integrarea ta poate cauza probleme? se întreabă politicienii care au un minimum de bun simţ.
GERMANIA: DOI PREŞEDINŢI DEMISIONARI ÎN DOI ANI


“Intră Germania într-o criză existenţială a statului în condiţiile în care Christian Wulff este al doilea preşedinte demisionar în doi ani?” - se întreabă Sueddeutsche Zeitung

Mass-media  a catalogat situaţia drept o croză politică “fără precedent”
 în istoria postbelică a Germaniei. 

În 17 februarie 2012, Christian Wulff - în acel moment, preşedintele Germaniei - îşi anunţa demisia din funcţie după ce procurorii  ceruseră ridicarea imunităţii sale pentru a fi anchetat într-un scandal de corupţie care a izbucnit la sfârşitul anului 2011.


Christian Wulff, membru al partidului creştin-democrat al Angelei Merkel (CDU) este al doilea preşedinte german care demisionează într-un interval mai scurt de doi an. 
Memento


În mai 2010, Germania era luată prin surprindere de demisia preşedintelui Horst Koehler. “Vă anunţ că îmi dau demisia din funcţia de preşedinte şi că această demisie va intra imediat în vigoare” anunţa Horst Koehler în 31 mai 2010.  Era pentru prima dată când un preşedinte german demisiona în timpul mandatului. Demisia a fost considerată o “reacţie exagerată” chiar şi de către politicienii din opoziţie. 
Horst Koehler exercita al doilea mandat de preşedinte al Germaniei, fiind reales în mai 2009. Anterior, fusese peşedinte al Fondului Monetar Internaţional. Rolul preşedintelui Germaniei este unul ceremonial - dar de mare autoritate morală. 

La doar un an după realegerea sa, Horst Koehler a demisionat în urma controverselor stârnite de comentariile pe care le făcuse la adresa rolului armatei germane în Afganistan. Motivul declarat al demisiei lui Horst Koehler a fost legat de criticile la adresa declaraţiilor sale referitoare la participarea Germaniei în Afganistan, care au stârnit vii controverse motivate şi prin aceea că ar fi dăunat imaginii misiunii NATO. “Criticile nu au vreo justificare”
 a apreciat fostul preşedinte german.

Horst Koehler declarase într-un interviu că o ţară precum Germania, care se bazează pe comerţul exterior, trebuie să ştie că “în intervenţii militare de urgenţă trebuie asigurate interesele sale, precum rute comerciale libere, precum prevenirea  instabilităţii regionale, care ar putea avea un impact negativ asupra comerţului, locurilor de muncă şi veniturilor”.
 
Declaraţia era parte a unui răspuns dat la o întrebare care se referise explicit la Afganistan.
 Fragmentul de interviu a fost difuzat pe posturile radio şi de televiziune.

A părut că Horst Koehler justifica războiul prin considerente de natură economică, în contextul în care misiunea din Afganistan devenise deja tot mai controversată atât în Germania, cât şi în restul Europei. 

Sondajele arătau că majoritatea germanilor se opuneau misiunii armatei din Afganistan. Horst Koehler afirma de câteva luni că era momentul ca Germania să aibă o dezbatere în detaliu cu privire la războiul din Afganistan.

Horst Köhler a ştiut să se facă apreciat de public deşi, în 2004, când a fost ales preşedinte pentru prima oară, notorietatea sa la nivel naţional era foarte scăzută. “Care Horst?”
 se întreba, atunci, presa Horst Koehler a reuşit să dobândească statură politică denunţând “monstrul” constituit, în opinia lui, de pieţele financiare sau blocând legile  neconstituţionale. Pe scena internaţională a pus accentul pe parteneriatul cu Africa.
În urma unei reuniuni extraordinare a Parlamentului german, după demisia lui Horst Koehler, în 30 iunie 2010, a fost ales preşedinte Christian Wulff. 

În Germania, preşedintele este ales de cei 612 deputaţi din Bundestag, cărora li se adaugă un număr egal de reprezentanţi ai celor 16 landuri pentru formarea Adunării federale germane. Este nevoie 613 voturi pentru obţinerea majorităţii absolute. Dacă, după două tururi, nicu un candidat nu atinge acest prag, este organizat un al treilea tur, fiind declarat învingător cel care se clasează pe primul loc.

 Christian Wulff, în vârstă de 52 de ani, a fost ales cu greu preşedinte în 30 iunie 2010, după al treilea şi ultimul tur de scrutin, când majoritatea simplă era suficientă. A fost o umilinţă pentru cancelarul Angela Merkel, care l-a propus, întrucât coaliţia guvernamentală dispunea de majoritate în adunarea electorală. Angela Merkel avusese dificultăţi în a gasi un înlocuitor la Palatul Bellevue pentru Horst Köhler, care demisionase pe neaşteptate.
Christian Wulff - un personaj public atipic
Christian Wulff, care avea să fie cel mai tânăr preşedinte al Germaniei, este un conservator modern

Militant la 20 de ani, în cadrul Uniunii Democrat-Creştine (CDU), avea doar 34 de ani când l-a înfruntat în alegerile regionale din Saxonia Inferioara pe Gerhard Schröder, lider social-democrat şi viitor cancelar.

În 2003 a reuşit să câştige landul - avându-l drept contracandidat pe Sigmar Gabriel, actualul lider al SPD - şi a fost reales în 2008.

Înainte de izbucnirea scandalului care avea să ducă la demisia sa din februarie 2012, Christian Wulff avea relatii foarte bune cu presa, participând la sedinţe foto alături de a doua sa soţie, Bettina, cu care are un băiat. Ea a fost prima soţie cu tatuaj - un fel de flacără pe braţul drept - a unui preşedinte german, pe care Christian Wulff îl consideră “cool”.

În 3 octombrie 2010, în timpul manifestărilor organizate cu ocazia împlinirii a două decenii de la Reunificare - şi la câteva luni după preluarea funcţiei de preşedinte - catolicul practicant Christian Wulff a provocat vii reacţii în rândul conservatorilor afirmând că Islamul face, de acum, parte din Germania. În trecut, el îşi manifestase deschiderea faţă de cetăţenii germani proveniţi din familii imigrante, numind un ministru de origine turcă în Guvernul său din Saxonia Inferioară, o premieră în Germania.

Pe un alt plan, el a creat surpriză criticând, în august 2011, răscumpărarea obligaţiunilor ţărilor aflate în dificultate de către Banca Centrală Europeană, în timp ce criza euro era deja în plină desfăşurare. Germania fiind ataşata de principiul independenţei Băncilor centrale, o astfel de intruziune a preşedintelui în problemele de gen a fost atipică.

În septembrie 2011, înainte de vizita Papei Benedict al XVI-lea în Germania, Christian Wulff, divorţat în 2007 şi recăsătorit în 2008, a afirmat că Biserica Catolică ar trebui să dea dovadă de mai multă înţelegere faţă de persoanele divorţate.  Divorţul său de prima soţie, Christiane, cu care are o fiică majoră, i-a făcut pe conservatori să aibă o atitudine distantă.

Christian Wulff:  demisie în urma unui mare scandal de corupţie
În 17 februarie 2012, Christian Wulff îşi anunţa demisia din funcţie după ce procurorii  ceruseră ridicarea imunităţii sale pentru a fi anchetat într-un scandal de corupţie care a izbucnit la sfârşitul anului 2011. “Evenimentele din ultimele zile au arătat că încrederea cetăţenilor în mine şi în puterea mea de acţiune sunt diminuate, motiv pentru care nu este posibil să continui - atât pe plan intern, cât şi pe plan internaţional - în calitatea mea de preşedinte, de aceea mă retrag din această funcţie pentru a lăsa drumul liber unui urmaş”
 a declarat Christian Wulff. “Sunt convins că Germania are putere socială mare şi poate să aducă avantaje mari Uniunii Europene. (...) Germania are nevoie de un preşedinte care se poate dărui acestor angajamente naţionale şi internaţionale fără probleme, un preşedinte care are încrederea unei majorităţi a cetăţenilor din ţară”.

Presa germană l-a atacat dur pe Christian Wulff, începând cu jumătatea lunii decembrie 2011, pentru a fi profitat de poziţia sa de lider al guvernului din Saxonia inferioară cu scopul obţinerii de avantaje financiare diverse, încercând, apoi, să mistifice realitatea. Mai precis, a fost acuzat de fi tăinuit un împrumut avantajos (500 de mii de euro cu dobândă la jumătate faţă de cea legală) luat de la soţia unui om de afaceri cu care este prieten. A restituit, între timp, împrumutul cu ajutorul unui credit de la o banca. 

Christian Wulff a fost acuzat şi că ar fi primit cadou o vacanţă într-un hotel de lux, în timp ce era premier al Saxoniei Inferioare. În încercarea de a bloca  informaţiile, Christian Wulff a ameninţat reprezentantii mass media cu “război”
 dacă vor publica articole pe aceste teme. 

Reacţia Angelei Merkel la demisia lui Christian Wulff
Angela Merkel a declarat că a primit vestea demisiei lui Christian Wulff cu “mare regret”.
 

“Şi-a dedicat activitatea intereselor Germaniei” a declarat Angela Merkel, care l-a susţinut pe Christian Wulff atât în perioada în care a fost preşedinte, cât şi înainte de a fi primit votul parlamentarilor germani. “Preşedintele a decis să se retragă din funcţie şi să pună interesul publicului înaintea propriului interes”.“El a făcut să ne fie clar că puterea acestei ţări constă în diversitatea sa”. “Prin demisia sa, Christian Wulff a pus instituţia Preşedinţiei şi datoria sa faţă de ţară deasupra convingerii sale că a acţionat corect” a subliniat cancelarul german.

Reacţii în presa germană
Cererea procuraturii de a-l priva pe Christian Wulff de imunitate a fost pasul care a făcut iminentă demisia. Este şi motivul pentru care editorialiştii au comentat-o încă înainte de a fi fost oficial anunţată, interpretînd-o şi din perspectiva singularităţii sale.

Ca Parlamentul să ia o decizie în privinţa suspendării imunităţii preşedintelui statului constituie o noutate absolută în istoria postbelică a Germaniei şi cu atât mai „dramatice ar putea deveni şi consecinţele politice ale cazului Wulff”.

„Este penibil să mai poată rămâne în funcţie un preşedinte pentru care ne ruşinăm, care a devenit şi obiectul satirelor politice şi personajul cel mai luat peste picior de cluburile şi asociaţiile de carnaval. Dar un preşedinte urmărit de justiţie şi pasibil de o pedeapsă penală - nu mai stîrneşte nimănui zîmbete. Cazul este de-a dreptul tragic”.

Christian Wulff - fie că vrea să accepte sau nu crudul adevăr – „a lăsat o pată, în conştiinţa publică, asupra funcţiei care i-a fost încredinţată
. Zvonurile au proliferat, iar dacă ar fi să se dea crezare unora dintre ele, onoarea pătată a lui Christian Wulff ar amplifica strălucirea bunului renume al cancelarului Angela Merkel; alţii, în schimb, cred că aceasta l-a lăsat pe preşedinte să cadă pentru a nu îşi înnegri propria imagine. ”Umbra întregii afaceri va fi foarte lungă”
.

 „Christian Wulff nu a fost la înălţimea morală a funcţiei ce i-a fost încredinţată”, încercările sale de a se justifica aruncând, prin ele însele, o jalnică lumină asupra relaţiei sale cu adevărul. Indiferent dacă, deocamdată, Christian Wulff beneficiază de prezumţia de nevinovăţie, cert este că el „şi-a pierdut onoarea, fiindcă în cercurile în care se învîrtea nu a trasat liniile despărţitoare între relaţiile particulare de prietenie şi privilegii”.

Faptul că tocmai procuratura a preluat cazul demonstrează că „Wulff nu este victima unei campanii de presă”.
 Mai mult, „este victima propriei sale fragilităţi morale, a carenţei de verticalitate”. Dacă ar fi dispus de aceste minime calităţi „ar fi trebuit să demisioneze deja după primele bănuieli care au planat asupra integrităţii sale morale”.

 
„Funcţia suprapartinică este pândită de primejdia de a fi discreditată prin discordii inter-partinice. Constituţia Germaniei suportă însă şi o astfel de situaţie. Preşedintele trebuie să stea deasupra zilnicelor activităţi politice, fără însă a fi ferit de a deveni el însuşi, obiectul acestora. Angela Merkel, coaliţia şi opoziţia au datoria de a identifica un nou preşedinte care să facă onoare statului şi Constituţiei”.

Puncte de vedere exprimate în presa externă
„În Rusia, demisia lui Christian Wulff din funcţia de preşedinte pare de-a dreptul ridicolă”, cu sublinierea că „preşedintele şi-a pierdut onoarea”. Unicul lucru pe care îl putea face era să se retragă, un pas care a declanşat un oftat de uşurare în întreaga Germanie. Sentimentul pare să fi fost încercat pînă şi de Angela Merkel care de-a lungul scandalului s-a cufundat în tăcere. In discursul său de adio, Christian Wulff a încercat să lase impresia că demisionează de bunăvoie şi nesilit de nimeni. În realitate, în acel moment el nu mai era demult stăpînul propriului său destin, ceea ce dă de bănuit că şi „căutarea unui succesor pentru Christian Wulff la Palatul Belvedere începuse înainte ca acesta să îşi fi anunţat public demisia”.

„Demisia lui Christian Wulff de la şefia statului” nu este doar dovada funcţionării unei democraţii vitale, dar „are şi virtuţi exemplare”.
  Ziarul Nepsava face o paralelă cu cazul preşedintelui Ungariei, Pal Schmitt, care, în urma unor grave acuzaţii de plagiat, îşi păstrează mandatul. După ce trece în revistă asemănările şi deosebirile dintre cei doi preşedinţi - demisionarul Chriastian Wulff şi încă înscăunatul Pal Schmitt - cotidianul maghiar observă că Angela Merkel a estimat retragerea din funcţie a lui Wulff drept o dovadă a trăiniciei democraţiei germane. 
“În luna decembrie, Wulff l-a ameninţat pe directorul cotidianului Bild, care dorea să publice un material despre comportamentul reprobabil al actualului preşedinte german”. Christian Wulff i-a lăsat un mesaj vocal plin de furie redactorului-şef al cotidianului Bild, Kai Diekmann, cerând ca articolul să nu fie publicai şi ameninţându-l că va da în judecată publicaţia. Ulterior, preşedintele i-a cerut scuze lui Diekmann.  “Wulff că a obţinut de la banca regională Baden-Wuerttemberg (BW) un alt credit în condiţii avantajoase, ca răsplată pentru rolul său în salvarea financiară a constructorului de automobile Porsche în 2009”.

Consecinţe-fulger ale demisia lui Christian Wulff
Scandalul iscat în jurul lui Christian Wulff, demisia acestuia în urma neregulilor care i-au fost imputate şi care fac obiectul investigaţiilor judiciare au avut consecinţe imediate. 

După ce Christian Wulff şi-a anunţat demisia, secţiunea germană a Transparency International a solicitat adoptarea unor măsuri concrete în sensul limitării şi supravegherii drastice a sponsorizării deputaţilor, politicienilor, partidelor şi reglementarea severă a lobby-ului.

Edda Müller, preşedinta secţiunii germane a Transparency International, a susţinut interzicerea sponsorizării reuniunilor politice sau congreselor partidelor de către agenţii economici. Faptul că la congresele partidelor apar standuri sau reprezentanţi ai unor concerne sau firme mari, oferindu-şi serviciile, poate fi interpretat ca o încercare de a capta bunăvoinţa factorilor politici decizionali - mai mult, de a le influenţa opţiunile.

Argumentul că sponsorizările degrevează bugetul public a fost efectiv desfiinţat de activiştii germani ai Transparency International: fiecare euro sponsorizat de firmă nu este impozabil, ceea ce înseamnă că, în final, contribuabilii de rînd sunt cei care poartă povara cea mai grea a impozitelor. O soluţie rezonabilă, propusă de activiştii Transparency International ar fi detalierea exactă a destinaţiei fiecărui cent din suma sponzorizată.

Preşedinta secţiunii germane a Transparency International a solicitat şi o reglementare mai severă a lobby-ului, elaborarea unui registru în care să figureze nu doar declaraţiile de interese, dar şi birourile de avocatură, firmele de consultanţă, agenţiile de PR. Registrul ar urma să conţină şi documentarea intereselor promovate prin lobby.

Ironic, presa a apreciat că este foarte puţin probabil ca riguroasele revendicări formulate de activiştii germani ai organizaţiei anti-corupţie să fie satisfăcute de clasa politică
.
Angela Merkel a dorit un candidat de consens la preşedinţia Germaniei

După demisia preşedintelui Christian Wulff, clasa politică s-a aflat în plină acţiune la Berlin: Constituţia prevede ca noul preşedinte să fie ales în maximum 30 de zile de la retragerea precedentului.

În principiu, orice cetăţean german trecut de 40 de ani este eligibil pentru fotoliul prezidenţial. Candidatul trebuie să obţină, însă, majoritatea voturilor Adunării Federale. 

Cancelarul german Angela Merkel a declarat deschis dorinţa de a identifica împreună cu opoziţia un candidat de consens la preşedinţia germană, după demisia lui Christian Wulff. “Vrem să avem discuţii”
 cu partidele de opoziţie, social-democraţi (SPD) şi ecologişti, “pentru a propune un candidat comun la alegerile viitoare pentru preşedinţia republicii” a declarat cancelarul german.

Secretarul general al social-democraţilor, Andrea Nahles, a primit favorabil această propunere. “Salut oferta cancelarului Angela Merkel de a găsi un candidat comun pentru funcţia de preşedinte” a declarat într-un comunicat.

Un candidat transpartinic nu a presupus, însă, invitarea tuturor partidele din Bundestag la nefocieri. De exemplu, Executivul nu a dorit să discute cu Partidul Stângii. Şeful grupului parlamentar al acestei formaţiuni, Gregor Gysi, s-a plâns de procedura „extrem de nedemocratică”. Prin excluderea extremei stângi, cancelarul Merkel ignoră opţiunea a cinci milioane de alegători care au votat cu Die Linke la alegerile generale. „O nouă greşeală comisă de Merkel în procesul de desemnare a preşedintelui”
 - au acuzat reprezentanţii acestei formaţiuni.

„Germania se bucură de Joachim Gauck”

Angela Merkel l-a nominalizat pe Joachim Gauck pentru preşedinţie - ceea ce pare a echivala cu recunoaşterea unei greşeli comise de cancelarul german în pariul politic din urmă cu doi ani. Atunci, Joachim Gauck a pierdut cursa pentru Preşedinţie în runda a treia, în confruntarea cu Christian Wulff (votul pentru acesta nefiind convingător). În epocă, Christian Wulff fusese susţinut de Angela Merkel.

„Pentru prima oară în istoria Germaniei, doi cetăţeni ai fostei RDG se află la vârful politicii: cancelarul Angela Merkel şi Joachim Gauck. Sunt doi est-germani cu rădăcini în biserica evanghelică” 
.

SPD şi ecologiştii îl consideră ideal pe Joachim Gauck, fost militant pentru drepturile omului în timpul RDG şi responsabil cu studierea dosarelor fostei poliţii politice STASI. O opţiune deloc surprinzătoare, având în vedere că pastorul a fost candidat al celor două formaţiuni şi la Adunarea Federală din 2010. 

„Germania se bucură de Joachim Gauck” titra Die Welt, citând lideri politici de la guvern şi din opoziţie, potrivit cărora fostul şef al Oficiului de administrare a arhivelor STASI reprezintă „o mare şansă pentru un nou început” şi „va spori reputaţia Germaniei”. În acest sens s-au exprimat liderul opoziţiei social-democrate, Sigmar Gabriel, precum şi ministrul de externe liberal, Guido Westerwelle. 

Comuniştii din Partidul Stângii sunt indignaţi de ascensiunea lui Joachim Gauck, care ar fi, potrivit lor, „un candidat al inimilor reci” şi „un apărător al capitalismului financiar”
. Gauck, „prietenul fără de partid al democraţiei de partid"
 şi un simbol al libertăţii, „nu va fi o personalitate comodă”
.
Unele publicaţii au susţinut că Angela Merkel ar fi preferat alt candidat, despre care să nu se poată spune că reprezintă eşecul ei de la ultimul scrutin prezidenţial, când cancelarul l-a respins pe Joachim Gauck, optând în favoarea lui Christian Wulff. „Faptul că în cele din urmă Merkel l-a acceptat pe Gauck, nu a fost decât o concesie făcută pentru salvarea coaliţiei”
.

„Tensiunile” între partenerii liberali, care l-au propus pe Gauck şi membrii partidelor unionale creştine, care au avut alte preferinţe, au fost atît de puternice încât au pus la grea încercare însăşi coaliţia.
 „Faptul că zarurile au căzut în favoarea lui Joachim Gauck nu este un merit al politicii, ci un triumf al bunului simţ”
 

Frankfurter Allgemeine Zeitung i-a luat apărarea Angelei Merkel precizând că nu putea şti ce avea să rezerve viitorul via Christian Wulff. 

Joachim Gauck şi semnele de întrebare interne

Pastorul protestant Joachim Gauck are plusuri dar există, în privinţa sa, şi semne de întrebare - chiar dacă a fost numit „candidatul ideal”.  

Opoziţia ar putea să aibă parte de surprize de pe urma relaţiei cu Joachim Gauck în funcţia de preşedinte al Germaniei. Multe dintre ideile sale nu coincid cu părerile taberei social-democrat-ecologiste (citându-l pe filosoful polonez Leszek Kolakovski, Joachim Gauck se consideră un liberal de stânga conservator).

Joachim Gauck a făcut foarte puţine referiri la politica internaţională. Or, printre misiunile şefului statului se numără reprezentarea internaţională a Germaniei. Nu este cunoscută opinia sa în privinţa crizei din zona euro sau tensiunilor diplomatice din relaţiile internaţionale.

Profilul lui Joachim Gauck a suscitat obiecţii. 
Unii musulmani critică modul elogios în care se aportează Joachim Gauck la volumul lui Thilo Sarrazin „Germania se autodesfiinţează” şi îi cer să îşi precizeze poziţia cu privire la integrarea imigranţilor islamici.

Un subiect controversat este relaţia dintre Joachim Gauck şi jurnalista Daniela Schadt, şefa departamentului de politică internă de la cotidianul Nürnberger Zeitung. Cei doi sunt împreună de 12 ani, dar pastorul nu a divorţat de soţia sa, de care s-a despărţit în fapt încă din 1991 şi cu care are patru copii. 

Pentru politicianul conservator bavarez Norbert Geis, situaţia reprezintă o problemă: „Ar fi chiar în interesul domnului Gauck să îşi pună în ordine relaţiile personale, pentru a nu fi atacabil”
 a comentat parlamentarul creştin-social. Norbert Geis a avut parte de reacţii critice fulger de la o serie de lideri politici pentru amestecul în viaţa privată, deloc potrivit cu secolul XXI. „Dragul meu prieten, ţine-ţi gura!” i-a replicat colegul social-democrat de parlament Dieter Wiefelspütz. Liderul facţiunii ecologiste din Bundestag, Volker Beck, a precizat că „nimănui nu are de ce să îi pese cum îşi trăieşte domnul Gauck viaţa privată”. 

În apărarea pastorului a venit şi ministrul liberal de Externe Guido Westerwelle, care s-a căsătorit cu partenerul său de viaţă Michael Mronz în septembrie 2010, după şapte ani de relaţie şi după ce ajunsese şeful diplomaţiei germane. 

Secretarul general al creştin-socialilor bavarezi, Alexander Dobrindt, a afirmat: „relaţiile de viaţă sunt strict subiectul celor pe care îi privesc direct”
.

O relatare inedită: „Tocmai îl conduceţi pe preşedintele federal”

„Era haos, în faţa gării. Doar un bărbat, ceva mai cărunt, cu un băgăjel lângă, stătea liniştit în mulţimea agitată. L-am remarcat acolo - şi a venit la maşina mea”
. 

Vadim Belon - de origine rusă - este, de cinci ani, taximetrist în Berlin. 

A devenit cel mai cunoscut dintre colegii săi de breaslă după ce clientul  cărunt, căruia - duminică 19 februarie 2012 - i-a sunat telefonul în timpul călătoriei, l-a anunţat: „Tocmai îl conduceţi pe preşedintele federal”. 

Puţin nedumerit, Vadim Belon a întors privirea şi i-a urat succes. „Mi-a cerut să schimb destinaţia, l-am dus la sediul Cancelariei federale, mi-a dat un bacşiş consistent şi un autograf pe licenţa de taximetrist” a relatat taximetristul.
Joachim Gauck se afla la Viena când începuseră să circule primele confirmări cu privire la desemnarea sa. „Numai Dumnezeu și majoritatea vor decide” declarase, înainte de a părăsi capitala austriacă, răspunzând unei întrebări legate de viitorul său politic. Ajuns la Berlin, acesta a primit un telefon de la Angela Merkel pe când se afla în taxi, fiind invitat la sediul Executivului, unde îl aşteptau liderii formaţiunilor care i-au propus candidatura.
„Nu sunt Superman” a afirmat Joachim Gauck, cerându-le germanilor să îi ierte primele greşeli pe care ar putea să le facă în viitoarea funcţie. Dar, a completat pastorul în vârstă de 72 de ani „uneori poţi face lucruri bune și dacă ești înconjurat de oameni, nu de îngeri”. Legat de funcţia de preşedinte, Gauck a precizat că principala sa misiune este de a le oferi conaţionalilor săi certitudinea „că trăiesc într-o ţară bună, pe care o pot iubi”.
Satira politică: Lunea Trandafirilor. Carnavalul 

În aşezările de pe malul Rinului Inferior locuitorii organizează, cu minuţie, un Carnaval celebru – realuând, astfel, şi o satiră politică; Parada din Lunea Trandafirilor este punctul culminant al săptămânii ce precede intrarea în postul Paştelui catolic.
Satira politică, expusă pe carele alegorice, printre gardieni medievali şi dansatoare în fuste mini, este la loc de cinste în fiecare an. Pregătirile durează săptămâni. Tractoarele împodobite, purtând pe platformă uriaşe păpuşi reprezentând politicieni locali sau federali, necesită o pregătire atentă a conceptului şi, apoi, o asamblare minuţioasă. Carul alegoric trebuie să reziste oricăror condiţii meteorologice, de-a lungul celor câţiva kilometri parcurşi preţ de aproximativ cinci ore cât durează parada.

Demisia lui Christian Wulff i-a luat prin surprindere pe cei care organizaseră cu minuţie carnavalul, obligându-i să recurgă la arta improvizaţiei. Scenografia pentru parada din Düsseldorf, de exemplu, a trebuit refăcută până în seara de 19 februarie 2012

În vreme ce candidatul proaspăt desemnat, Joachim Gauck, a fost reprezentat sub forma unui pui gata să iasă din ou, Christian Wulff a fost vulturul de pe stema Republicii Federale - răsturnat şi jumulit. Anterior, accentul fusese pus pe detaliile afacerilor care au dus la căderea lui Chrostoan Wulff şi pe aripa protectoare a Cancelarei, sub care şeful statului a rezistat în funcţie mai mult decât o permite o situaţie clasică în politică germană.

La Köln, mascota Wulff a fost extrasă dintr-un costum prea larg în vreme ce la Mainz a defilat prin oraş în postura unui boxer prăbuşit în corzi. 
 „I, PUTIN”
:

PSIHOLOGIE DE ÎNVINGĂTOR, CAMPANIE FĂRĂ PREJUDECĂŢI

Vladimir Putin, care a fost candidatul favorit la alegerile parlamentare prezidenţiale din Rusia, s-a declarat “mulţumit” de existenţa mişcării de contestare din perioada campaniei, considerând-o o “bună experienţă”, dar subliniind că “majoritatea” îl susţine.“Eu sunt, de exemplu, foarte mulţumit că această situaţie există”
 a afirmat Vladimir Putin răspunzând unei întrebări despre valul recent de contestare din Rusia, în cursul unui interviu acordat presei străine. “Acest lucru înseamnă că autorităţile, puterea executivă trebuie să acţioneze ferm în funcţie de ce se întâmplă în ţară, de starea oamenilor şi să răspundă la aşteptările lor” a adăugat el.

Vladimir Putin, care a concurat pentru un al treilea mandat de preşedinte al Rusiei, s-a declarat, încă de la început, sigur că are sprijinul majorităţii - chiar şi în marile oraşe şi în rândul clasei mijlocii, unde, se spune, opoziţia ar fi mai populară. “Consideraţi că acolo populaţia este împotriva mea? În ce sondaje? Acolo am doar mai puţini partizani, dar (aceştia) sunt oricum majoritari” a precizat Vladimir Putin.

Înaintea alegerilor prezidenţiale, Putin a încercat „să strângă puncte nu doar din propaganda privind scutul antirachetă al NATO” dar şi „extrăgând capital din vechea traumă a ruşilor atacaţi de Hitler”
. Simpatia pentru Putin „ar putea să se amplifice în mediul rural şi în rândul alegătorilor vârstnici” iar consolidatele şi reînarmatele forţe armate ruseşti vor servi cuceririi bogăţiilor din subsolul arctic”. 

O campanie electorală fără prejudecăţi, cu mize psihologice de succes: atentate împotriva lui Putin, “Rusia de azi e cea care l-a învins pe Napoleon”; mesaje subliminale; limbaj "colorat" şi formulări şocante;
 laudă pentru spionii care au furat secretele nucleare ale SUA

Atentatul împotriva lui Putin: scenariu al serviciilor secrete sau armă  electorală?
Un grup islamist planuia să îl ucidă pe Vladimir Putin după alegerile prezidenţiale din 4 martie 2012 

Complotul a fost descoperit în urma unei explozii dintr-un apartament din Odesa. Autorităţile au arestat două persoane care au mărturisit, ulterior, că aparţin unei grupări care lucrează pentru liderul islamist Doku Umarov, inamicul numarul unu al Kremlinului. Conform declaraţiilor, gruparea sosise în Ucraina din Emiratele Arabe Unite, prin Turcia. Urma să se antreneze în Ucraina, să pregătească bombe pentru a comite atentate în Rusia, culminând cu o tentativă de asasinare a lui Vladimir Putin.
Când televiziunile din Rusia au transmis că a fost dejucat un plan de asasinare a lui Vladimir Putin, unii analişti au susţinut că este propagandă, dar părerile au fost împărţite legat de cine ar putea avea de câştigat.

Analistul politic Maxim Agarkov a fost de părere că ştirea privind tentativa de asasinare are “slabe şanse să provina din direcţia organizatorilor campaniei electorale a lui Putin” întrucât echipa acestuia este prea inteligentă pentru a nu disemina stirea “evident falsa” prin presă. “Se pare ca e mâna serviciilor, care încearcă să arate cât de bine îşi fac datoria”
 a subliniat Maxim Agarkov. Conform opiniei analistului, cei reţinuţi în acest caz, despre care s-a spus ca ar fi fost angajaţi de liderul militant cecen, Doku Umarov, formează un grup de amatori, întrucat planul de a folosi 40 kilograme de explozibil împotriva convoiului lui Putin este “naiv”.

O opinie contrară a exprimat Andrei Soldatov, redactor şef al publicaţiei agentura.ru, care publică ştiri despre serviciile secrete internaţionale. Acesta consideră că ştirea a fost parte a campaniei lui Vladimir Putin sale pentru presedinţie. “Putin ar putea profita de pe urma ideii de a arăta că ţine totul sub control şi că este cel căruia trebuie să îi fim recunoscători pentru securitatea şi stabilitatea noastră”
 a precizat Andrei Soldatov. Acesta nu crede că serviciile secrete ar avea de câştigat de pe urma ştirii. “Nu cred că FSB se află în spatele acestei poveşti înutrcât, din câte realizez, informaţiile provin de la serviciile de securitate ucrainene”.
Nikolai Kovaliov, membru al partidului de Rusia Unita şi fost sef al FSB în perioada 1996-1998, a afirmat că atentatul dejucat este o încercare de a “destabiliza situaţia în ţară înainte de alegeri”.

Rusia de azi e cea care l-a învins pe Napoleon
Vladimir Putin, a evocat victoria istorică a Rusiei din 1812, împotriva lui Napoleon Bonaparte şi a promis că va câştiga o altă bătălie importantă - “bătălia pentru viitorul Rusiei”
. Rememorarea şi promisiunea au fost făcute cu ocazia unui discurs patriotic, ţinut în faţa a zeci de mii de simpatizanţi, înaintea alegerilor prezidentiale.
Adresându-se susţinătorilor săi, la Moscova, pe un stadion, Vladimir Putin a făcut un apel la cetăţeni “să nu îşi trădeze patria mama” reiterându-şi cunoscuta promisiune de a proteja Rusia de interferenţele străine. “Suntem apărătorii pământului nostru natal. Nu vom lăsa pe nimeni să se amestece în afacerile noastre interne. Suntem o naţie câştigătoare. Asta este în genele noastre” s-a adresat Vladimir Putin mulţimii. “Nu pot să vă îmbrăţişez pe toţi şi să strâng mâna fiecăruia, dar vă mulţumesc pentru sprijinul vostru. Bătălia pentru Rusia continuă, victoria va fi a noastră” a afirmat, cu titlu de concluzie, Vladimir Putin, după care a întrebat “Vom învinge?”, mulţimea răspunzând “Da!”.
Mesaje subliminale
Presa franceză insistă asupra succesului mesajelor sublinimale lansate în favoarea lui Vladimir Putin, acestea reprezentând o armă psihologiocă redutabilă inclusiv în bătălia electorală.  

Lipsa de prejudecăţi şi pragmatismul unei astfel de abordări atag atenţia. 

În timp ce majoritatea liderilor politici aleg să joace un rol protector, de părinte al naţiunii, Vladimir Putin a folosit ceva neobisnuit pentru scena politică: un erotism sugerat
.

Într-un videoclip intens difuzat, o tânără, ezitantă, poartă o discuţie cu un psihoterapeut despre problemele vârstei. După şedinţă aleargă la secţia de votare. “A vota pentru prima dată este ca atunci când îţi pierzi virginitatea. Important este să faci alegerea bună: Vladimir Putin” se precizează explicit în finalul clipului, expunând în prim plan coperta revistei “Time”, care l-a ales pe Putin omul anului în 2007. 
Mesajul unui afiş electoral din campanie este: “Putin. Prima oară doar din dragoste”.
De-a lungul anilor, Vladimir Putin şi-a pus trupul sub reflector. Punctul de plecare al imaginii sale a fost: a arăta bine şi a fi sănatos, înseamnă a fi capabil şi onest. În prima sa campanie electorală, din 2000, Vladimir Putin s-a pus în valoare prin antiteză cu Boris Elţîn, “ursul rus”. În timp ce acesta din urmă era bolnav şi bătrân, Vladimir Putin era individul sportiv şi curajos - vâna balene, mângâia urşi, practica judo. “O imagine foarte virilă” precizează politologul Hélène Blanc în volumul “Russia blues”.

 Acest mesaj a avut efectul scontat asupra populaţiei şi a dăinuit. Pe de altă parte, imaginea a fost alimentată: Vladimir Putin înotând, călărind, pilotând avionul. O formă fizică de invidiat, contrastând cu silueta deformată a celorlalţi lideri ruşi - dar şi a multora dintre figurile publice internaţionale. 
Subliminal, Vladimir Putin a restabilit imaginea unei Rusii cuceritoare, mândră de ea însăşi, de imensele sale spaţii. Vladimir Putin a părut mereu asociabil unui Levin al timpurilor moderne, bogatul proprietar rus din Anna Karenina, descris de Tolstoi ca avand “o faţă bărbătească fermă, calmă şi plină de distincţie, cu un aer binevoitor”. Comunicatele de la Kremlin au întreţinut această imagine a liderului, dând publicităţii scene cu numeroase admiratoare. 

Limbaj "colorat" şi formulări şocante folosite de Vladimir Putin
Vladimir Putin, favorit la alegerile prezidenţiale din Rusia - s-a remarcat periodic printr-un limbaj "colorat" şi formulări şocante
.

AMORUL PROPRIU

"Eu nu mă supăr când mă acoperiţi cu mizerie de dimineaţă până seara". (către redactorul-şef al radioului opoziţiei Ecoul Moscovei, Aleksei Venediktov)
SILVIO BERLUSCONI

"Este unul dintre cei mai buni oameni politici ai Europei, în pofida atitudinii sale scandaloase cu femeile". 
HILLARY CLINTON

"Primul lucru pe care l-a făcut secretarul de Stat a fost să spună că (alegerile) nu au fost corecte şi echitabile. Ea a dat tonul unor activişti de la noi. Ei au înţeles semnalul şi, cu susţinerea Departamentului de Stat, s-au pus pe treabă" (După manifestaţiile opoziţiei în urma alegerilor legislative).
ŞACALII

"Există, din nefericire, în ţara noastră oameni care sunt ca nişte şacali în faţa ambasadelor străine (...). Ei contează pe susţinerea unor fonduri străine". 
CIRCUMCIZIA

"Dacă sunteţi gata să deveniţi cel mai radical dintre islamişti şi dacă sunteţi dispus să urmaţi o circumcizie, vă invit la Moscova. Vă voi recomanda să se facă operaţia astfel încât să nu mai crească la loc nimic" (către un jurnalist occidental care îl întreba despre abuzurile comise de ruşi în Cecenia).
DEMOCRAT

"Sunt un democrat pur şi absolut. De la moartea lui Mahtma Gandhi, nu mai am cu cine să vorbesc". (Putin s-a născut în 1952, după moartea lui Gandhi).
STATELE UNITE

"Am adeseori impresia că America nu vrea aliaţi, ci vasali (...). Oamenii s-au săturat de dictatele unei singure ţări".
AVEREA PERSONALĂ

"În privinţa eternelor zvonuri privind situaţia mea financiară, am văzut câteva hârtii pe această temă. Nu sunt decât bârfe, absurdităţi. Le-au scos de sub nas şi le-au etalat în ziare proaste".
GALERA

"Timp de opt ani, am vâslit ca un sclav pe o galeră, zi şi noapte. Sunt mulţumit de munca mea". 
MARE PUTERE

"Rusia este o mare putere. Nu se teme de nimeni".
LENIN

Întrebat despre posibilitatea de a-l scoate pe Lenin din mausoleu pentru a-l înhuma în altă parte, el a declarat: "Sunt împotrivă". 
LIBIA

"Kadhafi a inventat o nouă monarhie (...) bizară, dubioasă, anormală, cum vreţi să îi spuneţi. De ce ar trebui să intevenim în acest conflict? Nu mai sunt şi alte regimuri ciudate în lume? Mergem să bombardăm aceste ţări?" 
MANIFESTANŢII OPOZIŢIEI

"Ştiu că li s-au dat ceva bani studenţilor. Este normal să fie plătiţi, este normal ca tinerii să câştige câţiva bani".

URSS

"Destrămarea URSS a fost cea mai mare catastrofă geopolitică a secolului trecut. URSS a fost Marea Rusie".
DEZARMAREA NUCLEARĂ UNILATERALĂ

“Nu vom lansa o dezarmare nucleară unilaterală”

“Nu putem să ne dezarmăm la infinit, în timp ce alte puteri nucleare se înarmează. Este exclus”

Laudă pentru spionii care au furat secretele nucleare ale SUA
Vladimir Putin, a lăudat spionii ruşi din timpul Războiului Rece, care au reuşit să sustragă secretele nucleare ale SUA, astfel încât americanii să nu fie singura putere atomică a lumii.

Spioni cu valizele pline de informaţii au ajutat Uniunea Sovietică să îşi construiască propria bombă atomică, le-a spus Vladimir Putin comandanţilor armatei. “Când Statele Unite aveau deja arme nucleare şi Uniunea Sovietică abia le construia, am primit informaţii importante prin canalele externe sovietice”.“Cărau informaţiile nu pe microfilm, ci la propriu în valize. Valize!” 
a exclamat el. 

Vladimir Putin a sugerat că toti cei care au ajutat Moscova să construiască bomba nucleară au făcut-o din grijă pentru umanitate. “Crema lumii ştiinţifice era strânsă în America şi, personal, am avut impresia că ne-au dat conştient informaţii despre bomba atomică. Au făcut asta conştient, deoarece bomba atomică fusese folosită la Hiroshima şi Nagasaki, iar oamenii de ştiinţă din elita intelectuală mondială au înţeles, în acel moment, ce poate face posesia unilateralaăa unei asemenea arme” a afirmat Putin.

“I, Putin”
 
În general, Vladimir Putin nu permite presei să se apropie prea mult de el. Cu atât mai suprinzător a părut faptul de a fi acceptat ca un regizor neamţ să realizeze un documentar despre el, să-l filmeze şi să editeze materialul după cum crede de cuvinţă.
 

Hubert Seipel, un regizor de filme politice cu mare experienţă, a întâmpinat destule dificultăţi până a ajuns la viitorul preşedinte rus. A scris la oficiul de presă al Kremlinului, folosind în paralel o relaţie cu un apropiat al lui Vladimir Putin. După doi ani în care nu s-a întâmplat nimic, Putin l-a invitat pe Seipel să-i facă o vizită. Seipel, care a realizat multe documentare pe teme complexe precum războiul din Kosovo sau scandalul de mită de la Volkswagen din 2005, l-a convins pe Putin să accepte ideea filmului. 

Cum este să fii Putin? 
Deloc vesel, dacă ne luăm după imaginile captate de Hubert Seipel. Într-o secvenţă, Putin joacâ hockey pe gheaţă, noaptea, într-un stadion gol. O altă secvenţă îl arată dimineaţa, la piscină, însoţit doar de labradorul său negru, Koni. Apoi, noaptea, Putin participă la un meci de hockey între bodyguarzii săi şi cei ai lui Dmitri Medvedev. Indiferent unde se duce - la şedinţă sau la vânătoare în Siberia - este înconjurat de o escortă, care îi ţine la distanţă pe ceilalţi. Imaginea de bărbat viguros care vânează şi practică judo este dublată prin mesajul „vrea să fie înţeles, dar nu poate înţelege de ce nu îl înţelegem”. 
 Hubert  Seipel încearcă să pătrundă în psihologia lui Vladimir Putin. În film, este prezentat ca un băiat inteligent şi viguros, care, chiar ajuns în vârf, nu se potriveşte cu elita. Întrebat de ce a început să practice judo, Vladimir Putin răspunde “a fost pentru mine un instrument pentru a-mi afirma rolul în haită”. 

Vladimir Putin l-a condus pe regizorul german la capela sa privată unde i-a vorbit despre credinţa sa şi despre cum a fost botezat în secret de mama lui. Seipel pătrunde dincolo de faţada de dur a lui Putin, arătând că aceasta ascunde tristeţea de a trebui să joace acest rol. În timpul filmărilor pentru documentar, Vladimir Putin vrea să pară deschis şi amabil, ştiind că nu poate trata un regizor german ca pe media rusă. Totuşi unele întrebări legate de criticile Occidentului faţă de politicile sale îl deranjează vizibil pe Putin care se mulţumeşte să spună laconic: „Am mai vorbit despre asta!”
. 

Hubert Seipel susţine că Vladimir Putin este un personaj agreabil. 

Documentarul „I, Putin”, care oferă o privire dincolo de omul politic şi se concentrează pe cum trăieşte omul Putin, a fost difuzat în 27 februarie 2012 de postul public de televiziune german ARD.

Putin a fost favorit în alegeri pe fondul creşterii economice
În pofida protestele de stradă, cele mai mari de la colapsul Uniunii Sovietice de acum 20 de ani, Vladimir Putin a fost aşteptat să câştige alegerile prezidenţiale datorită situaţiei economice bune.
Creşterea economică a Rusiei contrastează puternic cu situaţia economică a zonei euro, cea mai importantă piaţă de export a Rusiei, regiune economică ameninţată de recesiune pe fondul prelungitei crize a datoriilor suverane.

Zona euro şi Statele Unite „revin cu picioarele pe pâmânt”
 după ce s-au bazat atât de mult pe îndatorare pentru a-şi asigura creşterea economică, a declarat Putin în cadrul unei conferinţe de investiţii, la Moscova. Datoria publică a Rusiei se situa în jur de 10% din produsul intern brut în 2011, cel mai scăzut nivel dintre toate ţările recomandate pentru investiţii, a declarat agenţia de evaluare financiară Moody’s Investors Service într-un raport publicat pe 29 februarie 2012.

Susţinerea pentru Putin a crescut puternic până la 66%, a declarat Lev Gudkov, directorul Levada Center în cadrul unei conferinţe de presă.

„Rusia este, în mod tradiţional, un stat social” a declarat Mikhail Shamolin, directorul executiv al AFK Sistema, holding deţinut de miliardarul Vladimir Evtushenkov, în cadrul unui interviu. „Stabilitatea este, în prezent, preferată schimbării. Aceasta va permite clasei de mijloc să crească, făurind persoane capabile să asume responsabilităţi”
.
Guvernul Putin a implementat programe de stimulare fiscală pentru a sprijini creşterea economică după ce creşterea preţurilor produselor de consum a creat un surplus bugetar, în timp ce partenerii europeni implementau măsuri de austeritate. 
Moscova, protejată de volatilitatea preţurilor la energie
Petrolul şi gazele naturale din Marea Caspică vor transforma această zonă într-un nou Golf Persic. Rusia este una dintre marile beneficiare ale acestei transformări.

Criza economică s-a resimţit mult mai puţin în statele riverane Mării Caspice, bogate în resurse energetice. Pentru Rusia, care a devenit recent primul producător şi exportator de petrol, înaintea Arabiei Saudite, vânzările de gaze naturale reprezintă un avantaj întrucât poate controla mult mai bine preţurile şi piaţa de profil.

Spre deosebire de ţiţei, controlat de un cartel format din mari companii petroliere în strânsă legătură cu instituţii financiare precum Goldman Sachs, Morgan Stanley sau JP MorganChase, preţul gazelor naturale este mult mai dificil de manipulat prin acţiuni speculative pe termen scurt. Aceasta deoarece gazele, spre deosebire de petrol, necesită construirea de conducte costisitoare sau de tancuri pentru transportul gazelor lichefiate şi terminale portuare specializate, ceea ce presupune încheierea de contracte bilaterale pe termen lung, puţin influenţate de cotaţiile bursiere. 

Moscova este protejată de volatilitatea exagerată a preţurilor. Gazele naturale vor deveni peste 20 de ani resursa principală energetică, preluând rolul pe care îl deţine în prezent ţiţeiul. Agenţia Internaţională pentru Energie (AIE), cu sediul la Paris, şi-a dublat recent estimarea privind rezervele exploatabile de gaze naturale la nivel global. Explicaţia constă în avansul tehnologic rapid care permite extragerea gazelor din zăcăminte inaccesibile până în prezent.

EVOLUŢII MONDIALE COMPLICATE, REFLECTATE ÎN PRESĂ
Mâna întinsă Greciei de Europa nu o scapă de la înec
Situaţiei tragice în care  se află Grecia i se adaugă o traumă cu origini istorice: spaima elenilor de a fi tutelaţi de străini, scrie Financial Times. Ziarul mai aminteşte că dacă Grecia ar falimenta acum, nu ar fi pentru prima oară în istoria ţării. În 1893, Charilaos Trikoupis, premierul elen din epocă, a anunţat public falimentul. Suveranitatea ţării a fost îngrădită, a fost instituită de către creditori o comisie de control alcătuită din membrii reprezentanţelor diplomatice la Atena. Grecia a avut necoie de peste un deceniu şi jumătate pentru a-şi reveni, iar preţul plătit de eleni, forţaţi atunci ca şi acum, să facă sacrificii, a fost uriaş: instabilitate politică, nelinişti sociale, sărăcie, emigranţi. Din acest motiv, nu este deloc recomandabilă aplicarea reţetei unei necruţătoare austerităţi.

„Ca să fim sinceri trebuie să admitem că nu avem vreo garanţie că Grecia va reuşi să iasă din marasm de una singură” - avertizează Le Figaro, admiţînd că spre a evita ieşirea din zona euro a ţării, cu efecte grave şi asupra restului ţărilor, Uniunea Europeană a ales totuşi calea cea mai înţeleaptă. Nu însă şi cea mai rentabilă, în opinia publicaţiei Westdeutsche Zeitung, căci au fost daţi bani buni pe mîini nepricepute, iar cei care vor suporta păguboasele consecinţe vor fi contribuabilii Europei.

Ceva mai optimistă este opinia exprimată de De Wolkskrant: noul pachet de ajutor are un avantaj minimal, anume de a opri, pentru moment, primejdia răspîndirii maladiei elene şi în alte ţări.

Al doilea pachet de ajutorare pentru Grecia este analizat amănunţit de Die Presse. Ziarul vienez afirmă scurt şi răspicat ceea ce gândesc mulţi specialişti occidentali: pachetul "nu dă grecilor doar puţin timp, un răgaz în cazul cel mai bun, iar în cel rău, o amânare care tergiversează relansarea ţării". Relansarea ar presupune revenirea Greciei "la o monedă naţională slabă". Cele 130 de miliarde acordate "nu au soluţionat criza", întrucât Atena, pe de o parte "cheltuieşte în continuare prea mulţi bani în raport cu puterea economică a Greciei" şi, pe de altă parte "nu este competitivă economic". 

Financial Times Deutschland precizează că deficitul bugetar al Greciei este mai mare decât se aştepta, că "la Atena domneşte frustrarea", "experţii sunt sceptici", iar grecii se simt "ofensaţi în demnitatea lor după acordul din Bruxelles".

La stânga spectrului politic, cotidianul Tageszeitung e sigur că ministrul german de Finanţe, Wolfgang Schäuble, precum şi omologii săi, au salvat, de fapt, doar societăţile de asigurare şi băncile creditoare germane, franceze şi britanice ale statului elen, nu Grecia. Saarbrücker Zeitung cere extinderea ajutorării Greciei astfel încât să i se reducă birocraţia, să revină în ţară investitorii străini şi să i se poată relansa economia.

Augsburger Allgemeine Zeitung nu identifică vreun motiv pentru "alimentarea durabilă" a unei ţări care "nu e în stare să-şi ofere o administraţie funcţională şi să încaseze taxele bogătaşilor ei". 
Frankfurter Allgemeine Zeitung deplânge lipsa competitivităţii unei Grecii împovărate economic, ca şi în trecut, de preţuri duble faţă de ce ar avea nevoie pentru fi resuscitată.

Ziarul Die Welt nu manifestă optimism. Regretă risipa miliardelor care ar fi putut fi "investite net mai bine în acordarea de ajutoare după o insolvabilitate a Greciei". 
Budapesta: fonduri îngheţate
Uniunea Europeană dă într-o parte şi ia din cealaltă: Ungariei i-a fost dat să simtă asprimea reglementărilor bugetare europene. Cotidianul Die Presse se opreşte pe larg asupra unei decizii lipsite de precedent în familia celor 27:  îngheţarea unui fond de susţinere în valoare de 500 de milioane de euro, destinat iniţial Budapestei. Nu este o pedeapsă este un imbold - a fost dată justificarea. Ungaria trebuie să îşi controleze mai bine bugetul a declarat comisarul european Johannes Hahn, referindu-se la cea mai severă sancţiune aplicată pînă acum unei ţări membre a Uniunii Europene, din cauza unor interminabile probleme bugetare. 
Dacă în viziunea comisarului european măsura este întemeiată şi corectă, guvernul de la Budapesta o consideră nefondată şi incorectă. Totuşi, premierul ungariei a comunicat intenţia de a modifica anumite legi.
Sancţiunile internaţionale nu sperie Teheranul
Deloc dispus să îşi modifice atitudinea faţă de comunitatea internaţională, în urma aplicării sancţiunilor, Teheranul le-a mai interzis, încă o dată, inspectorilor Agenţiei Internaţionale pentru Energie Atomică, accesul la instalaţiile sale nucleare. Der Standard, precizează că există o singură cale prin care Iranul poate recîştiga încrederea comunităţii internaţionale: toate uşile trebuie să rămînă larg deschise pentru inspectori. Este greu de crezut că Teheranul va proceda astfel după ce regimul mullahilor a proferat din nou ameninţări, inclusiv legate de blocarea strâmtorii Ormuz, urechea acului prin care curge ţiţeiul din Golf în cele patru zări ale lumii. 

Mesajul Teheranului este pe cât de brutal pe atît de simplu - precizează comentariul publicat în Le Monde: nici sancţiunile economice, nici ameninţările militare nu pot îngenunchea Republica Islamică.
Ignoranţa unor militari a aprins fanatismul islamic
Aruncarea, din ignoranţă, a Coranului în foc de către nişte militari americani a reaprins vîlvătaia urii unei largi pături a populaţiei afgane faţă de forţele străine. Scuzele formulate de generalul Allen, adresate direct locuitorilor ţării nu au putut repara efectul de gestului necugetat - scrie Süddeutsche Zeitung. Vhiar admiţînd că actul petrecut la baza militară din Bagram va fi fost unul singular, este inexplicabil după cei 11 ani de staţionare a trupelor ISAF la poalele masivului Hindukuş.

Două pot fi cauzele pentru care, după mai bine de zece ani de staţionare într-o ţară islamică, unui militar nu îi este limpede ce importanţă are Coranul pentru musulmani: fie o iremediabilă ignoranţă culturală fie o provocare deliberată, consideră Markische Oderzeitung. Într-o ţară precum Afganistanul unde proliferează teoriile conspiraţioniste, aruncarea Coranului în foc poate fi doar o provocare, consideră Frankfurter Allgemeine Zeitung  temîndu-se că eforturile de pacificare şi democratizare riscă să fi fost zadarnice.

O monedă dublă pentru ţările îndatorate

Alternativa la părăsirea zona euro de către ţările cele mai îndatorate ar trebui să fie adoptarea, suplimentară, a unei monede naţionale. Aceasta ar circula în paralel cu euro, după modelul fostelor ţări sovietice în momentul independenţei, propune politologul eston Viljar Veebel. 

După doi ani de eforturi intense şi de cheltuieli, situaţia Greciei, Portugaliei şi altor state periferice în materie de exporturi, colectare a impozitelor şi concurenţă, s-a înrăutăţit. Nu există multe soluţii. În primul rând, statele îndatorate nu pot renunţa la moneda unică, pentru că ar prejudicia creditorii care aşteaptă să le fie rambursate datoriile în euro. În al doilea rând, ţările îndatorate nu reuşesc să garanteze funcţionarea normală a întreprinderilor, întrucât nu au o cantitate suficientă de euro în circulaţie, pe de o parte şi, pe de altă parte, nu au dreptul de emisiune. O astfel de situaţie are doar două posibile remedii:  fie împrumuturi pe termen lung, în euro, de la FMI şi UE - fie introducerea în circulaţie a unei monede naţionale pe care să o poată emite în caz de nevoie.

Varianta împrumutului poate funcţiona doar dacă ţările exportatoare "înţelepte" ale UE (Germania, Olanda şi Luxemburg) ar fi dornice în permanenţă să plătească bani ţărilor periferice. Cu toate acestea, s-ar putea ca acestea din urmă să nu aibă motivaţia necesară pentru a-şi îmbunătăţi situaţia.

În cazul opţiunii pentru a doua variantă – întroducerea în circulaţie a unei monede naţionale alături de euro -  debitorii şi-ar putea rambursa mai uşor datoriile în euro, bani care ar veni din exporturi şi din subvenţii europene. Pentru nevoile interne ale ţării, s-ar putea folosi moneda naţională. 

Este adevărat că, în cazul acestei variante, în scurt timp se înregistrează scădere economică. 
Euro nu mai face pe nimeni să viseze
Criza zoneo euro a moderat puternic entuziasmul faţă de moneda unică în majoritatea ţărilor din Europa Centrală. Astăzi, numai ţările baltice mai visează încă la adoptarea monedei unice, scrie Rzeczpospolita. 

Guvernul maghiar speră că noua sa Constituţie, a cărei redactare va fi finalizată în luna aprilie, va include un articol care să stabilească denumirea monedei sale: forintul. "Ţara noastră nu este încă pregătită pentru adoptarea euro. Înainte de 2020, este chiar imposibil de imaginat" subliniază premierul de la Budapesta. "Este necesar ca Ungaria să apere forintul, deoarece în această monedă ea îşi semnează toate contractele economice".

Cu toate acestea, subliniază Rzeczpospolita, aderând la Uniunea Europeană, ţările din regiune s-au angajat prin Tratat să accepte în viitor moneda euro. Până în prezent, doar Slovenia (2007), Slovacia (2009) şi Estonia (2011) au aderat la euro. Dar multe ţări nu ţin să devină membre ale zonei euro..

"Unul dintre cei mai mari euro-sceptici este preşedintele Republicii Cehe, Vaclav Klaus. El a afirmat că zona euro s-a schimbat mult din ziua în care Republica Cehă a aderat la UE. Ca atare, Cehia nu mai este obligată să adere la zona euro. Guvernul ceh va trebui să adipte o poziţie clară referitoare la moneda unică în 2014".

Nici Polonia nu este grăbită să adipte euro-ul, deşi premierul Donald Tusk a promis că moneda unică va înlocui zlotul în 2012. Potrivit unui reprezentant al Ministerului de Finanţe, nu ar trebui să se întâmple înainte de 2015.

Euro-optimiste sunt  ţările baltice. Potrivit cotidianului polonez, lituanienii şi letonii ar vrea să intre în zona euro în ianuarie 2014. "Aceste ţări au făcut în ultimii ani reduceri bugetare dureroase pentru a se apropia de obiectiv. Acceptarea monedei unice este privită acolo mai degrabă drept un avantaj politic decât economic". Situaţia este diferită în Bulgaria, unde entuziasmul iniţial a scăzut din cauza crizei din Grecia, ţară vecină, precizează Rzeczpospolita. "Premierul Boiko Borisov a declarat că ţara sa va depune toate eforturile pentru a adopta moneda unică în trei ani. 

Bundesbank mustră BCE

„Bundesbank cere garanţii mai bune de la BCE”. Aceasta este concluzia ziarului Frankfurter Allgemeine Zeitung în urma analizei scrisorii adresate lui Mario Draghi de către preşedintele Băncii centrale germane. Astfel Jens Weidmann l-a "avertizat (pe preşedintele BCE) privind riscurile în creştere în sistemul euro, şi a propus o întoarcere la regulile de securitate în vigoare înainte de criza financiară".
 Süddeutsche Zeitung consideră că, întrucât a ales să se concentreze asupra salvării monedei euro şi nu doar asupra reglementării inflaţiei, Mario Draghi devine un politician care asumă prea multe riscuri. Potrivit ziarului, politica acestuia ajută incontestabil moneda unică prin reducerea ratei dobânzii şi stabilizarea băncilor din ţările din Sud, dar acest plan de salvare este ameninţat de un pericol serios. Ca şi deciziile fostului preşedinte al Federal Reserve, Alan Greenspan, această politică aduce mulţi bani ieftini care „curg” prin multe produse, ale căror preţuri cresc iniţial - apoi se prăbuşesc brusc. Consecinţele: nenumăraţi indivizi îşi pierd locurile de muncă, iar băncile trebuie să fie salvate cu miliarde de euro din banii contribuabililor. Miliardele ieftine ale lui Draghi crează o nouă bulă speculativă.

Singura soluţie pentru o astfel de nouă prăbuşire ar fi ca BCE să retragă aceşti bani de pe piaţă înainte de a paraliza economia. Manevra nu este simplă. 

ACTA blocat, Google criticat 
Instituţiile europene par să se fi transformat în adevăraţi protectori ai datelor internauţilor. În vizor sunt Acordul comercial de combatere a contrafacerii (ACTA) şi compania Google.

“Parlamentul European opreşte acordul internaţional pentru combaterea pirateriei online” titrează El País. Cotidianul madrilen reaminteşte, totodată, că o petiţie semnată de 2,5 milioane de cetăţeni europeni a fost trimisă eurodeputaţilor 

Într-un comunicat transmis postului american CNN, comisarul UE pentru Justiţie, Viviane Reding, a criticat în termeni duri compania Google, avertizând că “încalcă, într-un mod subtil, viaţa privată a cetăţenilor” conform ziarului britanic The Guardian. Criticile s-au multiplicat după ce, în data de 1 martie 2012, compania Google a adoptat noua politică în domeniul confidenţialităţii datelor personale ale utilizatorilor. 
The Guardian precizează că Autoritatea franceză de reglementare în domeniul protecţiei datelor şi Comisia naţională pentru domeniul informatic şi libertăţii deja au trimis o scrisoare către Google, prin care semnalează că “nu răspunde prevederilor Directivei europene din 1995 privind protecţia datelor personale”. Prin simplificarea procedurii de înregistrare a noilor utilizatori, modificările permit companiei Google să colecteze date despre căutările efectuate online sau despre înregistrările video accesate, hărţile geografice consultate, paginile web vizualizate, anunţurile publicitare accesate şi alte informaţii, în scopul îmbunătăţirii direcţionării serviciilor proprii şi campaniilor publicitare spre public.
Troica recunoaşte că planul de salvare nu poate funcţiona 
"Coşmarul datoriei greceşti se dezvăluie" titrează Financial Times, urmând pista unui raport "strict confidenţial" realizat de către analiştii troicăi (UE-BCE-FMI) şi distribuit, la mijlocul lunii februarie, liderilor din zona euro. 
Din cele zece pagini ale "analizei pentru viabilitatea datoriei" obţinute de Financial Times, aflăm că până şi în cel mai optimist scenariu, măsurile de austeritate impuse Atenei implică riscul unei recesiuni atât de profunde încât Grecia nu va fi capabilă să iasă din marasmul datoriilor prin intermediul planului de salvare de 170 miliarde de euro pe trei ani (cele 136 de miliarde adăugându-se celor 34 de miliarde rămase din primul plan de salvare de 110 miliarde de euro).

Raportul avertizează asupra faptului că două dintre principalele condiţii ale noului plan de salvare pot fi contradictorii: a-i obliga pe greci să aplice măsuri de austeritate ar putea duce la creşterea nivelul datoriei prin slăbirea drastică a economiei, în timp ce restructurarea celor 200 de miliarde de euro însemnând datorii ar putea împiedica definitiv Grecia să revină pe pieţele financiare, speriindu-i pe viitorii investitori privaţi. 

Raportul arată că datoria Greciei va scădea mult mai lent decât se spera iniţial, până la numai 160% din producţia economică până în 2020 - sub obiectivul de 120% stabilit de Fondul Monetar Internaţional. În acest caz, Grecia ar avea nevoie de un plan de salvare de aproximativ 245 de miliarde de euro, mai mult decât cele 170 de miliarde de euro, în "baza" proiecţiilor folosite de către miniştrii zonei euro..

